Fundación Estadio - Gasteizko mendiak zeharkaldia\nUrt/16, lr: Gasteizko mendiak zeharkaldia\nNegua heldu da! Larunbat honetan elur geruza fin batekin esnatu ginen, fenómeno hau gustoko dunoi poztuaraziz. Aldi berean, arazo txikiak ere ekarri zituen, hasierako puntura heltzear geundela autobusa ezin izango zela heldu abisatu gintuzten. Gasteizko mendatera abiatzea erabaki genuen segituan. Abeltzaintzaren Grtik aurrera egingo genuen bide originalarekin bat egin arte Betoñoko koilatuan.\nArazo txiki hoiek alde batera utzita, Gasteizko mendietako ikuspegi ederrez gozatzeko aukera izan genuen. Gure bidearen bila basoetan barna aurrera egiten genuela, elurraren pisuak eta tenperaturen gorakadak, zuhaitzetako forma ederrez gozatzeko aukera izan genuen.\nHamar kilometro burutu eta gero elurra atzean utzi genuen, Olarizu aspiko Mendiola herrira iritzi ginen. Gaurko irteera honetan Estadiorako buelta oinez egin behar genuenez eta denbora soberan genuenez, patxadaz hartzeko aukera eman zigun.


Egunkarien etorkizuna – Neure (h)egitik\n"Sé el primero de tus amigos a quien le guste esto." <—— ¿Pero qué clase de amistad fomenta el Facebook?\n— javierre (@vallekurros) February 28, 2011\nAgenda setting funtzioari muzin egin beharko diote. Erantzukizun hori bete beharrik gabe, esparru zabala irekitzen zaie.\nPaperekoa digitalaren “menpeko” produktua izan beharko du, eta webguneak aplikazioen menpekoak (webgunerik bizirik gelditzen bada).\nPublikatzen dena monitorizatu, filtratu eta re-elaboratu beharko dute, agentzietatik datorkiena barne.\nEduki propioak sortu beharko dituzte.\nGenero periodistikoak berrikusi beharko dira, eta ezingo dira digitala/papera kudeaketan mekanikoki erabili.\nTestu onak argitaratu beharko dituzte, joera narratibo nabarmen batekin, egunkarien irakurlea irakurlea izango delako beste ezerren gainetik, alegia egunero irakurtzea gustatzen zaion pertsona izango da. Ondo idaztea eta storytellina menperatzea oinarrizkoak izango dira (paperezko) kazetaritza bizirik irauteko.\nMeritokrazia digitala da kazetaritza berriaren marketing indar nagusia. Erabiltzaileek zure “berrien” haria hartu eta beren sarean zabaltzeko adina “gantxo” izan beharko duzu horretarako. Interneten komunikazioa eta marketina ezin dira bereiztu, eta nago kazetaritza eta marketina ere gero eta lotuago egongo direla. Edukiak dira errege, elkarrizketaren baimenarekin.\nEgunkariek sare sozial orokorren eta tematikoen kudeaketa soziala egin beharko dute, fidelizazio inbutuak ondo kudeatuz networking afektibo baten bidez. Une honetan interakzioa hutsaren hurrengoa da, eta broadcasting ikuspegi kamutsaz erabiltzen ari dira medioak Internet.\nMarketing ikuspegi batetik Internet nitxoentzako komunikazio-esparrua da, nortasunen babilonia bat. Markak dira nortasun horien biltzaile, eta markak banaka-banaka komunikatzen dira erabiltzaile eta bezeroekin.\nMarkak egun hedabide bihurtu dira, apenas behar dute “prentsa bulegorik” edo harreman publikoen agentzia tradizionalik. Kazetaritzak bere lana bereiztu beharko du “medio korporatiboen” artean.\nKomunikabide lokalentzako esparru polita ireki da dagoeneko.\n2011/02/28 Joseba Kamio\nLaburpen hitzak egunkariak,hedabideak,Komunikazioa eta Internet,marketina,medioak\tUtzi iruzkina\n← Hezkuntza-marketina5 urte →\tTwitter


Adin txikikoen abusuak eta indarkeria salatzeko Europa osoan telefono bakarra sortzea proposatu du Bruselak | Consumer\nAdin txikikoen abusuak eta indarkeria salatzeko Europa osoan telefono bakarra sortzea proposatu du Bruselak\nEBko kanpo- eta barne-politika guztiek haurraren eskubideak errespetatzea nahi du\nEuropako Batzordeak uste du haurrei arreta handiagoa emateko garaia dela. Europar Batasuneko Exekutiboaren arabera, txikiek ikuspegi orokorra behar dute, Europako nazio guztiak inplikatuko dituena eta beren eskubideen babesa bermatuko duena EBko edozein herrialdetan.\nHorretarako, zailtasunak dituen edozein adin txikikok deitu dezakeen kontinente osoan telefono bakarra gaitzeko proposatu die kide diren herrialdeei, baldin eta laguntza jaso badezake hitz egiten duen hizkuntza edo herrialdea edozein dela ere.\nTelefono bakarraren zenbakiak sei zifra izango lituzke eta 116 zenbakiaz hasiko litzateke. Aldi berean, beste zenbaki bat jarriko litzateke abian, desagertutako haurrei edo sexu-esplotazioaren biktimei larrialdiko deiak egiteko. Bruselako planen arabera, Estatuburuen eta Gobernuburuen Kontseiluak oniritzia eman behar dio proposamenari, ahal bada, urtea amaitu baino lehen.\nPlan honen helburua, gainera, EBko kanpoko eta barneko politika guztiek haurraren eskubideak errespetatzen dituztela zaintzea da. Politika hori ahalik eta ikusgarriena izan dadin, Europako Batzordeak koordinatzaile bat izendatuko du. Koordinatzaile hori izango da herrialdeen arteko harremanetarako pertsona, baita Europako erakundeen artekoa ere, haurren eskubideak babesteko. Beste ekimen bat izango da datu-base zentralizatu bat sortzea, desagertutako haurren datu guztiekin, eta adingabeentzako Interneteko gune bat.\nEuropako Batzordeko lehendakariak, José Manuel Durao Barrosok, adierazi du bere helburua ez dela eskumen berriak eskuratzea, baizik eta EBn modu sistematikoagoan aztertu nahi dugula haurren eskubideen gaia. Ezinbestekoa da politika guztietan abian jarritako ekimenen koordinazioa bermatzea”.\neskubideak niños-eu telefono


Binakako Txapelketa bihar hasiko da berrikuntzekin | Kirola | Berria\nBinakako Txapelketa bihar hasiko da berrikuntzekin\nSei bikote orekatu ariko dira bihartik aurrera eta abenduaren 29an jokatuko da finala. Ligaxka, finalerdiak eta finalak osatzen dute txapelketa\nBinakako Txapelketa Orona Fundazioaren egoitzan aurkeztu zen Maialen Andres\nBinakako Orona Fundazioa Txapelketa atzo aurkeztu zen Hernanin, Orona Fundazioaren egoitzan. 48garren edizioa izango da eta aurten sei bikotek jokatuko dute txapelketa: Urriza-Larrañaga, Ansa II-Barrenetxea IV, Uterga-Azpiroz, Ezkurra II-Etxeberria III, Matxin III-Ion eta Juanenea-Endika.\nBinakako Torneo Nagusia bihar hasiko da eta abenduaren 29ra arte iraungo du. Egun horretan jokatuko da finala, Galarreta frontoian, partidu guztiak bezala. Ligaxkan denan denen aurka ariko dira eta lau lehenengoak finalerdietarako txartela lortuko dute. Finalerdiak joan etorriko bi jardunaldietan jokatuko dira eta finalera sailkatuko dira bi bikote hoberenak.\nLigaxkako lehenengo partiduan, bihar, Juanenea eta Endika, Uterga eta Azpirozen aurka ariko dira. Abenduaren 8ra arte iraungo du ligaxkak eta finlaerdiak abenduaren 15ean eta 22an jokatuko dira. Sailkapena azken urteotako sistemarekin erabakiko da. Partidua irabazten duenak lau puntu lortzen ditu, 36 eta 39 tanto artean egiten dituen bikoteak bi puntu jasoko ditu, bat 32 eta 35 tanto artean egiten dituenak, punturik ez 26 eta 31 tanto artean geratzen denak eta aurtengo berrikuntza da 25 edo tanto gutxiago egiten dituenak -1 gehituko zaio sailkapenean, kasu honetan puntua kenduko zaio sailkapenean.\nTxapelketa berdindua egiten saiatu da Oriamendi2010 enpresa eta bai lortu ere. Inor ez da ausartzen bikote faboritorik izendatzen. Aurkezpenean, Orona Fundazioko Iñigo Marquetek, ondarearen zaintza azpimarratu zuen. Beste urte betez babesle nagusia da eta kirola eta ondarea uztartzen dituela nabarmendu zuen.\nAurten ez da egongo finaleko pelotari hoberenarentzako saririk, baina bai ordea txapelketako aurrelari eta atzelari onenentzako garaikurra. Aurkezpenean bederatzi erremontista egon ziren eta bikote garailea txapeldun berri irtengo da, ez baitago beste urteetan txapela irabazi duen bikoterik.\nGainera ez da ahaztu behar Koteto Ezkurrak erretiroa hartu duenetik lehenengo txapelketa dela.


Lagundu Garaziko gaztetxeari lokal bat eskuratzen! — Gaztezulo\nLagundu Garaziko gaztetxeari lokal bat eskuratzen!\nLagundu Garaziko gaztetxeari lokal bat eskuratzen! 25.000 euro bildu nahi ditu Garaziko gaztetxeak lokal bat erosteko, eta crowdfunding kanpaina bat abiatu dute. https://www.gaztezulo.eus/albisteak/lagundu-garaziko-gaztetxeari-lokal-bat-eskuratzen https://www.gaztezulo.eus/albisteak/lagundu-garaziko-gaztetxeari-lokal-bat-eskuratzen/@@download/image/Garaziko_gaztetxea_2017.jpg\n25.000 euro bildu nahi ditu Garaziko gaztetxeak lokal bat erosteko, eta crowdfunding kanpaina bat abiatu dute.\nGaraziko gaztetxeko kideak lokal bila dabiltza, eta 25.000 euro bildu nahi dituzte beren ekimenak aurrera ateratzeko espazioa erosteko. Dirua biltzeko, gazteek crowdfunding kanpaina bat abiatu dute.\nGaztetxe bat, gazte talde batek, modu autokudeatuan biziarazten duen gizarte gune bat da, herritarren beharrei erantzuten duen eskaintza bat proposatu eta euskal kultura eta hizkuntza bultzatzen duena. Gaztetxe mugimenduak 80ko hamarkadan izan zuen hasiera Garazi eskualdean. Garai hortatik 2005 urtera arte, bi lokal erabili dituzte, lehena Donibane zentroan, bestea Buztitzen. Azkenik Ahatsa herrian bilkura gela bat alokatzen ibili ziren. Geroztik, Ilunatze elkartea, lokal finkorik izan gabe ere, gaztetxe baten funtzioa betetzen aritu da azken urteetan, Garazi eskualdeko gazte multzo bat bildu eta hainbat ekitaldi antolatuz. Elkartea, antolatzen dituen ekimen desberdinen bidez, euskarari lekua segurtatzen eta hizkuntzaren zabaltzen saiatu da, jendea proiektu kolektibo batzuen inguruan elkartuz eta inguruko elkarteekin elkarlanean arituz.\nEta gaur egun zer?\nGaur egun, Garazi inguruetako hogei bat gazte biltzen gira elkartean. Aurtengo lehentasuna, lokal baten eskuratzea da, guztiei irekia egongo litzatekeen gune publiko bat sortzeko. Euskarari merezi duen lekua segurtatuko diona, hizkuntza eta kulturaren inguruko proiektu anitzen aterpea izango litzatekena.\nHerrian lokal bat salgai zela ikusirik, erostearen inguruan gogoetatzen hasi da taldea. 32m²-ko gela polit bat da, kalera idekia. Baldintzarik eman gabe kudeatuko dute lekua eta datozen belaunaldieri transmitituko diote, tresna egonkor bat izateko asmoa baitu. Lokalaren kokapenak, erdigunean izanik, interesa piztu du.\nLokala 60.000 eurotan erosi dute. Garaziko enpresa eta elkarteei esker 35.000 euro biltzea lortu dute eta gainontzeko 25.000 euroak ordaintzeko mailegu bat negoziatu dute. Beren esperantza da uda ondoren ahal bezainbat jendek proiektua babestea, lokala erosteaz amaitzeko.\nGARAZIKO GAZTETXEA LAGUNDU NAHI BADUZU KLIK EGIN:\nGARAZIKO GAZTETXEAREN HELBURU ETA EGITASOMAK:\n- Garaziko biztanleentzat bizi espazio bat sortu\n- Garazi inguruko elkarte bizia bultzatu, Garaziko elkarteen artean harremanak garatuz\n- Donibane Garaziren zentroan hausnarketa eta euskarazko sorkuntza uztartzen dituen espazio bat sortu\n- Garaztar gazteen dinamikak sustatu\n- Karrika historiko hori berriz gureganatu\n- bertso eskola bat\n- mintzapraktika tailer informalak\n- euskarazko liburutegi bat\n- filma eta dokumental proiekzioak\n- gai ezberdinen inguruko eztabaidak\n- kontzertu akustikoak\n- tokiko artisten erakusketak\n- tailer ezberdinak (informatika tresnen, ikus-entzunezkoen edota jostungintzaren inguruan, etab…)\n- haurrentzako aktibitateak...


Zergatik ireki zitzaizkion Ukrainari ateak baina beste migrazio-krisi batzuei, hala nola Siriari, Afganistani eta beste hainbati ez? – Euskal Herria ★ Donbass Elkartasun Komitea\nIzan gaitezen babes. Bereizketarik gabe harrera egitea\nEkainak 20a Errefuxiatuen Nazioarteko Eguna izan zen. Mundu guztia Ukrainari begira dago. Ez da gutxiagorako: milioika pertsonak gerratik ihes egin behar izan dute.\nZentzugabekeria horren erdian, Europar Batasunak lehen aldiz aplikatu du 2001/55 Zuzentaraua, herrialdetik irteten diren ukrainarrei aldi baterako babes orokorra ematen diena. Horrek agerian utzi du, borondate politikoa dagoenean, posible dela babes bila ihesean ari direnen eskubideak bermatzea.\nPozik esango genuke hori dela ohiko erantzuna. Baina ez da horrela. Zuzentarau hori ez da lehendik behin ere aplikatu, ezta Siriako edo Afganistango krisi larrietan ere, besteak beste.\nErrealitatea guztiz bestelakoa da: jazarpenetik ihesi Espainiar Estatura iristea lortzen duten gehienek oztopo-lasterketa bati egin behar diote aurre, eta horrek izugarri zailtzen du gure jendartean barneratzeko prozesua. Asiloa eskatzeko izapideak motelak eta korapilatsuak izaten dira eta normalean ukatu egiten dizkiete (hala izan zen 2021ean kasuen % 90 baino gehiagotan). Asilo eskariak ukatzeak irregulartasuna dakar: bizileku- eta lan-baimenik gabe ate asko ixten dira bat-batean eta prekaritatearena zabaldu egiten da.\nEra horretan, dagoeneko gure bizilagunak direnei herritartasun-eskubideak mugatzen dizkiete, eta horrek jendarte justu, berdinzale eta kohesionatua eraikitzea oztopatzen du. Horrela, bizikidetzaren oinarriak oso ahulduta geratzen dira.\nBigarren mailako errefuxiatuak dira, ahaztutako gerra eta gatazketatik ihesi doaz eta helmugako herrialdeen interes geoestrategiko, ekonomiko eta komertzialekin topo egiten dute (haien babes-premien aurretik jartzen diren interesak). Indarkeria matxistari ihes egiten dioten emakumeak dira; beren sexu-orientazioagatik edo genero-identitateagatik jazarriak izaten ari diren pertsonak; edo ingurune naturala degradatzen duten multinazionalen eraginaren ondorioz, bizibide dituzten baliabideak agortzen zaizkien herriak.\nPertsona horiek iristen direnean, aurrez aurre aurkitzen duten legezko harresiaren atzean, kasu askotan, ibilbide luze eta bortitza uzten dute atzean, batzuetan, modurik eta okerrenean amaitzen dena: 2021ean bakarrik, gutxienez 2.126 pertsona hil ziren Espainiako hegoaldeko mugan. Migrazio-politikak drama humanitario honen jatorrian daude. Mugak kanpora ateratzeak eta militarizatzeak, eta legezko bide segururik ez izateak, gero eta bide arriskutsuagoak erabiltzera behartzen du iheslariak, batez ere emakumeak.\nHirugarren herrialdeek egiten duten mugen kontrolak kostu bat dauka. Espainiako Gobernuak Mendebaldeko Sahararekiko izan duen joera aldaketa historikoak berehalako eragina izan du: Ceutan eta Melillan migrazio-fluxuek behera egin dute. Horrela, Marokok indartu egin du munduko fosfato ekoizpenaren % 70aren eta lurralde horretako arrantza-banku aberatsen gainean duen kontrola. Nazioarteko legeriak dioenaren aurka eta Sahararren eskubideen kontura.\nAmaitu baino lehen, Mohamed Benhlima aktibista eta militar ohiaren egoera salatu nahi dugu, Aljeriako goi agintari militarren ustelkeria argitara atera zuena Internet bidez. Asiloa eskatu zuen Espainian, baina Espainiako agintariek Aljeriara itzularazi zuten martxoan, behar bezalako prozesurik egin gabe eta bere asilo-eskaera aztertu gabe. Aljeriako agintariek El Harrash espetxean kartzelatu zuten, Aljerren, El Blidako presondegi militarrera eraman aurretik. Han, hainbat kasuren inguruko ikerketak eta epaiketa amaitu zain dago, auzitegi militar eta zibilen aurrean. Mohamed Benhlima heriotzara kondenatua izan zen in absentia, Espainian oraindik asilo eskatzailea zen bitartean, espioitza eta desertzio karguengatik.\nHorregatik guztiagatik, honako hau ALDARRIKATZEN DUGU:\n– Migratzaileak eta errefuxiatuak Espainiara zein Euskadira beren bizitza arriskuan jarri gabe iritsi ahal izatea bermatzea, asilo-prozeduretarako legezko bide seguruak erraztuz.\n– Ceutara, Melillara eta Europako gainerako mugetara iristen diren pertsonen legez kanpoko itzulketak bertan behera uztea.\n– Ebazpenetan irizpide estandarrak aplikatzeari uztea, nazionalitatearen arabera eskaerak modu orokorrean ukatzen dituena, eta nazioarteko babes-eskaerak banaka aztertzea.\n– Muga-politikak herrialde hartzaileen interes ekonomikoen zerbitzura egoteari uztea. Politika horiek pertsona asko bazterrean uzten dituzte, bai jatorrizko herrialdeetan, bai igarotze herrialdeetan, non ez diren beren giza eskubideak errespetatzen.\n– Migratzaileak eta errefuxiatuak instrumentalizatzeari uztea, presio politikorako tresna gisa erabiltzen baitira.\n– Pertsona guztiek asilo-eskubidea izango dutela bermatzea, jatorrizko herrialdea edozein dela ere. Horretarako, kasuak banan-banan aztertu behar dira, nazioarteko babeserako eskubidea bermatuz eta errespetatuz, eta inolako bereizketarik egin gabe. Kolonbiako herritarrei, esaterako, sistematikoki ukatzen dizkiete eskariak.\n– Harrera-sistema malgua eta iraunkorra ziurtatzea nazioarteko babesa eskatzen dutenentzako, pertsonak ardatz izango dituzten gizarteratze-prozesu eraginkorrekin.\n– Ezohiko erregularizazio-bideak gaitzea, eskaria ukatu zaien migratzaileek eta asilo-eskatzaileek legezko estatus erregularra lor dezaten.\n– Etxebizitza soziala eta gizarte-, hezkuntza-, osasun- eta kultura-arloko baliabideak eta dirulaguntzak eskuratzeko aukera bermatzea, nazioarteko babesa behar duten pertsonen eta aberrigabeen zailtasunak aintzat hartzen dituzten irizpideak ezarriz, egoera bereziki ahulean dauden pertsonak kontuan hartuta, hala nola genero-arrazoiengatik jazarpena jasan duten edo indarkeria matxista jasaten ari diren emakumeena.\n– Gizarte-prestazioak eskuratzeko irizpideak ezartzea horien lorpena erraztera begira, eta ez prestazioak etetera bideratuta; esate baterako, jatorrizko herrialdean lortu ezin diren agiriak edo Espainiako estatuan ez dauden senideak salbuestea, izapideak arintzea eta komunikazioa hobetzea.\n– Osasun mentaleko arreta-sarerako edo lan psikologikora zuzendutako taldeetan parte hartzeko sarbidea erraztea, bizi izandako egoera traumatikoetatik osatzen laguntzeko.\n– Diskurtso diskriminatzaile eta xenofoboei aurre egitea, prebentzio- eta monitorizazio-neurriak hartuz, eta integrazio-, bizikidetza-, berdintasun- eta diskriminaziorik gabeko planak eraginkortasunez diseinatu eta inplementatzen direla bermatzea administrazioaren maila guztietan, ikuspegi komunitariotik eta beharrezko aurrekontu-esleipenarekin.\n– Tokiko biztanleei zuzendutako sentsibilizazio-ekintzak gauzatzea, errefuxiatuekin eta migratzaileekin batera gizarteratzean eta elkarbizitzan eragiteko, hala nola zurrumurruen aurkako estrategien bitartez.\n– Euskadik Frantziarekin duen mugan profil etnikoaren arabera egiten diren lurreko muga-kontrolak etetea eta migratzaileentzako korridore humanitario seguruak sortzea.\n– Armen merkataritza gelditzea, gerrak areagotu besterik egiten ez duena. Gerrek eragiten dituzten miseriatik ihesean, hain zuzen, milaka pertsona desplazatu egiten dira, mugetan pilatuz edo beren buruak itsasora jaurtiz.


Eguzki sistemaren ertzak geografo modernoentzat - Zientzia Kaiera\nZure izena José Cardero edo Felipe Bauzá izan balitz, aukera izango zenuen oso ezagunak ez diren esplorazio batzuetan parte hartzeko. Izan ere, Sutil eta Mexicana goletak hainbat toki exotikotara joan ziren: Nutka, Alasca (horrela idazten baitzen garai hartan), edo Bahia Botánica.\nLiteraturak sortutako Barsoom izeneko toki hura, Carl Saganek deskribatu zuen Cosmos izeneko sortaren 5. atalean. Toki hura buruan zuela, Sagani burura etorri ohi zitzaion Chryse izeneko tokia. Viking Iek atera zion Chryseri argazki bat, Marten 1976an lur hartu zuenean. Fantasia izpirik ere galdu gabe, aurreko toki horiei lilurazko beste toki batzuk gehitzen joan beharko dugu.\n1. irudia: Ilargi artzaina, irregularra dena, eta Saturnoren F eraztunean serpentina argi eta ilunak sortzen dituena. (Argazkia: Cassini Imaging lantaldea, ISS, JPL, ESA, NASA.)\nEgun lilura eragiten diguten tokiak ez daude Lurrean, eta oraingoz ezin gara bertara iritsi gure espazio ontzi tripulatuetan. Hala ere, izen pizgarriak dituzte, zientzia fikzioak sortuak bailiran: Nebulosa Trifida, Kariklo, Oorten hodeia… hain zuzen ere, Eguzki Sistemako azken zonalde hauetan egin dituzte astronomoek bi aurkikuntza garrantzitsu. Horien karira, pentsa liteke badagoela planeta erraldoi bat Plutonez haruntz, eta era berean Saturnoren eraztunen antzerako batzuk dituen asteroide bat dagoela ustezko planetaren eta Uranoren artean.\nNature aldizkariak berriki plazaratu ditu bi aurkikuntza, gure Eguzki Sistemaren mugen inguruan. Hasteko, lehendabizi aurkitu dira eraztunak planeta ez den objektu batean.\nKariklo oso txikia da. Zentauro bat. Jupiter eta Saturno arteko zonalde zabalean barreiatuta dauden gorputz batzuk. 250 km-ko diametroa du gutxi gorabehera, eta nekez ikusten da teleskopiorik onenetan ere puntu distiratsu bat balitz bezala. Izan ere, kometen eta asteroideen arteko ezaugarriak ditu.\nHain zuzen ere honegatik nahastu ziren astronomoak, ez baitzuten jakin nola ulertu Karikloko izotza antzeman ez izana 1997-2008 tartean egindako behaketetan. Zientzialariek galdua zuten izotz-seinalea, eta seinalearen ordez, distiraren jaitsiera ulertezina antzeman zuten. Hori zela eta, uste zuten Kariklok ur turrustak igortzen zituela espaziora. Errealitatea ordea oso bestelakoa da, Kariklo kantoika baitzegoen antzemana izan ez zenean.\nAurkikuntza honetara iristeko, zortzi tokitatik begiratu izan da Kariklo izar baten atzean igarotzean. “Ezkutatze” esaten zaio fenomeno horri. Hasiera eta bukaerari dagozkienez gain, astronomoek ondo atzeman zituzten beste bi gertakari labur, azaltzen zailak.\n“Datuekin gora eta behera ibilita, ohartu ginen Kariklo inguruko elipse modura kokatzen zela materiala, Saturnoren antzerako eraztun bat eratuz” dio José Luis Ortizek, Instituto de Astrofísica de Andalucía (IAA-CSIC) erakundeko kidea denak eta aurkikuntzan parte hartu duenak.\n2. irudia: Ezkutatzearen argi-kurbak, piku handi bat eta bi piku txiki: hurrenez hurren, Kariklo atzeko izarra ezkutatzen, eta bi eraztunak.\nKariklon hain bitxiak diren eraztunek, 3-7 km-ko lodiera dute, eta ilun eta estua den zonalde batek bananduta daude. Baliteke ur solidoak eta ur likidoak osatua egotea.\nAstronomoek hainbat hipotesi dituzte eraztunen jatorria azaltzeko. Hona zentzuzkoena: Gure ilargiaren kasuan bezala, objektu batek talka egingo zuen Karikloren aurka, eta inguruan sortuko zuen hondakin disko bat, bere kokapen horretan jarraituko zuena.\nHorretan laguntzailea izango zen “satelite artzain” izeneko beste gorputz bat, artean aurkitu gabea.\nAre misteriotsuagoa da beste objektu bat. Hau ez dute zuzenean ikusi baina jakintzat eman dute badagoela, Oorten hodeian aurkitutako planeta txiki baten orbitan oinarrituta. Chad Trujillo eta Scott Sheppard ikerlariek, onartua dute “Superlur” bat, 2012 VP113 planeta nanoaren orbitari eragiten bide diona.\nMundu osoko astronomoak saiatu dira objektu hori antzematen eta Trujilok eta Sheppardek diote Lurra halako 10 izango litzatekeela. Neptuno aurkitu zutenetik ez dira ados jarri. Garai hartatik ikusia dago orbitaren irregulartasun bat, Neptunoz harantzagoko planetak egon litezkeela iradokitzen duena. Clude Tombaughek 1930ean aurkitu zuen Neptunoz harantzago dagoen Pluton planeta. Eguzki Sistemako bederatzigarrena zen, baina berehala ikusi zuten ez zuela Neptuno erraldoiari eragiteko bezainbesteko masarik.\nGeroago, esan zen agian gure sistema binarioa izan litekeela, hau da, bi eguzki izan litzakeela. Bertan egongo litzateke bigarren izar bat, marroi kolorekoa eta garai hartan Nemesis izen liluragarria hartu zuena. Izar honek eragingo zituen bai Neptunoren ibilbide-aldaketak, bai eta Lurrean txandaka gertatu diren suntsipenak ere. Hori guztia lortuko luke bere izotzezko grabitateari eraginda, Oorten hodei liluragarriko milaka objektu Eguzki Sistemaren barne alderantz mugituz.\nGorputz horien artean dago aurkitu berri den 2012 VP113, 450 kilometroko diametroa duena, eta Lurra baino 10 aldiz urrunago dagoena Eguzkitik.\n3. irudia: Pluton irudiaren erdialdean, berari atxikita Caronte satelitea duela. Eskuinerago, beste bi ilargi, 2005ean aurkituak. (Argazkia: NASA, ESA, H. Weaver (JHU/APL), A. Stern (SwRI) eta HST.)\nF. Braga-Ribas et al. (2014): A ring system discovered around the asteroid-like object (10199) Chariklo. Nature 507, DOI: doi:10.1038/nature13155\nChadwick A. Trujillo y Scott S. Sheppard (2014): “A Sedna-like body with a perihelion of 80 astronomical units”. Nature 507, DOI: doi:10.1038/nature13156\nEgileaz: Javier San Martín (@SanMartinFJ) (@ACTIVATUNEURONA) kazetaria da, eta artikulu hau Activa Tu Neurona blogaren kolaborazioa da Zientzia Kaierarekin\nArgitalpen-data: 2014/04/03 · Atala: Dibulgazioa, Mugaldea\nNeptunoz harago, Lurraren masa halako hamar duen eta eguzki sisteman ezohikoa den orbita daukan planeta bat dagoela uste dute Mike […]\nAstrobiologoei izugarrizko jakin-mina piztu die Lur planetaz kanpoko ura egon litekeelako ideiak. Bereziki, likido egoeran egon litekeen uraz ari dira […]


Lamorville - Wikipedia, entziklopedia askea.\nYves GASCON (2014-2020)\n48° 57′ 33″ N, 5° 34′ 41″ E / 48.959166666667°N,5.5780555555556°E / 48.959166666667; 5.5780555555556Koordenatuak: 48° 57′ 33″ N, 5° 34′ 41″ E / 48.959166666667°N,5.5780555555556°E / 48.959166666667; 5.5780555555556\nChaillon, Dompierre-aux-Bois, Hannonville-sous-les-Côtes, Lacroix-sur-Meuse, Maizey, Rouvrois-sur-Meuse, Saint-Maurice-sous-les-Côtes, Seuzey, Valbois eta Vigneulles-lès-Hattonchâtel\nLamorville Frantziako udalerria da, Meuse departamenduan dagoena, Grand Est eskualdean. 2013an 284 biztanle zituen.\n2007an Lamorville udalerrian erroldatutako biztanleak 284 ziren. Familiak 116 ziren, horien artean 28 pertsona bakarrekoak ziren (16 bakarrik bizi ziren gizonak eta 12 bakarrik bizi ziren emakumeak), 44 seme-alabarik gabeko familiak ziren, 36 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 157 etxebizitza zeuden, 119 familiaren etxebizitza nagusia ziren, 21 bigarren erresidentzia ziren eta 17 hutsik zeuden. 149 etxeak ziren eta 8 apartamentuak ziren. 119 etxebizitza nagusietatik 100 bere jabearen bizilekua ziren, 16 alokairuan okupaturik zeuden eta 3 doan lagata zeuden; 1ek gela bat zuen, 2 etxek bi zituzten, 11 etxek hiru zituzten, 27 etxek lau zituzten eta 78 etxek bost zituzten. 104 etxek euren parking plaza propioa zuten azpian. 47 etxetan ibilgailu bat zegoen eta 59 etxetan bat baino gehiago zituzten.\nLamorville udalerriko biztanleria-piramidea 2009an .\n2007an lan egiteko adina zuten pertsonak 176 ziren, horien artean 120 aktiboak ziren eta 56 inaktiboak ziren. 120 pertsona aktiboetatik 108 lanean zeuden (60 gizon eta 48 emakume) eta 12 langabezian zeuden (3 gizon eta 9 emakume). 56 pertsona inaktiboetatik 22 erretiraturik zeuden, 18 ikasten zeuden eta 16 "bestelako inaktibo" gisa sailkaturik zeuden.\n2009an Lamorville udalerrian 119 unitate fiskal zeuden, 294 pertsonek osaturik. Pertsona bakoitzeko diru-sarrera fiskalaren mediana urteko 15.415 euro zen.\n2000. urtean Lamorville udalerrian 16 nekazaritza-ustiategi zeuden, 1.508 hektarea erabiltzen.\nSeuzey (3,3 km)\nDompierre-aux-Bois (3,9 km)\nRouvrois-sur-Meuse (4,7 km)\nValbois (4,7 km)\nChaillon (4,8 km)\nLacroix-sur-Meuse (5,1 km)\nBannoncourt (5,7 km)\nWikimedia Commonsen badira fitxategi gehiago, gai hau dutenak: Lamorville\nOrriaren azken aldaketa: 25 otsaila 2019, 23:58.


A DESALAMBRAR | Kuba eta Txiapas - Arrosa\nKaixo entzuleok! Eta urte berri borrokalari on!\nGaurkoa izan da 2019ko lehen irratsaioa, eta arazo teknikoei aurrei eginez hasi dugu. Hiru elkarrizketa geneuzkan hitzartuak baina lehenik agenda internazionalista errepasatu dugu. Ondoren Lázarorekin solastu gara, bera Euskadi-Kuba eta Cubainformacion.tv-ko kidea da eta iraultza kubatarraren 60. urteurrena aitzaki bezala harturik, irla karibearreko eraldaketa izan dugu hizpide. Ondoren Venezuela aldera joan nahi genuen, Nicolas Maduroren karguhartzea laster izango denez, honen gora beherak aztertzeko, baina ezinezkoa izan zaigu. Horren ordez, Txabi, Chiapasekin elkarteko kidearekin izandako elkarrizketa eskeini dugu.


“Kudeaketa ez da sexia, erakargarriago zaigu erresistentziaren kultura”\n2009tik 2014ra La Pazen bizi izan da eta lan anitzak egin ditu Boliviako Gobernuan. Urte batez Mexikon egon ondotik, erreferendum kanpainarako laguntza ekartzera itzuli da Evo Moralesen Gobernura. Idatzi berri duen Escenarios y horizontes del cambio de época en América Latina liburua argitaratuko du Hiru argitaletxeak laster. Hainbat hedabidetan, gainera, analista politiko lanetan aritzen da.\nIbilbide luzea ukan duzu Boliviara iritsi aitzin, nolakoa izan da?\nZaila da laburtzea. Ene burua definitu nezake militante internazionalista bezala. Euskal Herrian ikasi nuen hori, ezker abertzaleko militante gisa, baina baita Latinoamerikan ibilitako militante internazionalista modura ere. Kubara bidaia egin nuen lehen aldiz 1997an. Kubak anitz irakatsi didan bezala Venezuelak ere asko irakatsi dit 2003an izan nintzen lehen aldiaz geroztik. Boliviarekin zorretan nengoen, ezagutzen ez nuen ezkerreko aldaketa prozesu bakarra zelako. Ibilbidea laburtuz, etorri nintzen hilabete batzuk pasatzera, prozesua ezagutzeko, eta harrapatu ninduen, maitemindu nintzen.\nHemen garaipenak aipatzen dira, zure jatorrizko herrian gutxiago. Hori ere erakargarria izan al da?\nBai, baina –Arnaldo Otegiren hitzak baliatuz– irabazteko militatzen dut, nahiz eta ezkerrean, orokorki, porrotaren kultura daukagun. Latinoamerikako prozesu hauek irakatsi didate batek zinez nahi badu bere jendartea aldatu eta subiranotasuna berreskuratu maila guztietan, boterea hartu behar duela. Boterea abstraktua da, baina gutxienez gobernua hartu behar duzu. Gero konturatzen zara gobernua baduzula, baina ez duzula botere guztia. Horrek ekartzen du borroka latza ekonomian, eta bereziki maila kulturalean. Nola eraikitzen da hegemonia? Hori da galdera. Herri batentzat proposamen alternatiboa eraikitzea, gobernua irabaztea, botere politikoa, ekonomikoa eta mediatikoa borrokatzea... hori guztia egin dute hemen, eta ni pribilegiatua sentitzen naiz prozesu honek iraun duen denbora erdian baino gehiagoz lagundu izanaz. Onartu nautelako harro sentitzeaz gain, Euskal Herrian egun batean –diferentziak diferentzia– martxan jarri beharko den prozesurako irakaspenak hartzen ari naiz hemen.\nLatinoamerikaz ari zarela sarri aipatzen duzu kudeaketak higadura dakarrela. Euskal Herrian ezker abertzaleak instituzioak kudeatu ditu, han ere higadurarik izan al da?\n“Latinoamerika da munduan neoliberalismoari alternatiba eraikitzen dion bakarra”\nEsan izan dut kudeaketa ez dela sexia. Nahiago dugu erresistentziaren kultura, erakargarriagoa da. Gobernuak beti sufritzen du nolabaiteko higadura. Hor Alvaro Garcia Linerak (Boliviako presidente ordea) oso ongi teorizatzen duen zerbait sartzen da jokoan: iraultzaren tentsio sortzaileak, herri barneko tentsioak aipatuz. Aterabidea bilatzen badiezu, tentsioek aurrera joaten laguntzen dizute. Tentsioetarik bat hala izendatzen du: malgutasun hegemonikoa nukleo sozialeko irmotasunaren parean. Hau da: nola garatzen duzu zure proiektua, nola barneratzen dituzu beste sektore sozialak (klase ertainak, enpresa sektoreak...) nukleo gogorrak babesten duen zure oinarrizko proiektuari kontzesio gehiegi egin gabe, nukleo hori galdu ez dezazun.\nEuskal Herrian, ezker abertzale soziologikoa –zentzu zabalean ulertuta– krisian baldin badago ez dut uste kudeaketa arazo batengatik denik. Nahiz eta segur aski kudeaketa instituzionalean gauza batzuk gaizki egin diren, instituzioetan kudeaketa politiko ona egin da. Trantsizio une korapilatsu batean gaudela uste dut. Konfrontazio politiko-militarraren aroa ixten ari da, eta iduri zait gelditu garela kohesio elementurik gabe. Bat-batean konturatzen ari gara taktika eta estrategia desberdinak ditugula ezker abertzalearen barruan.\n“Arranguratzen nau EH Bilduko arduradun batzuk EAJ limurtu nahian ibiltzen ikusteak”\nHori pasa da Bolivian ere: denek etsai amankomuna zeukatenean, AEBk lagundutako eskuina alegia, konfrontazio argia zegoen eta kohesioa azkarra zen oinarri sozialean. Eskuina politikoki eta militarki garaitu zenean, 2008ko iraila eta 2009ko urtarrila artean (konstituzio berria gehiengo absolutuarekin onartu zuten), orduan hasi ziren tentsioak agertzen. Ez da gehiago proiektu bera defendatzen baizik eta korporatiboki: meatzariak haiena eta laborariak haiena babesten hasten dira, eta gobernuaren kontrako mobilizazio azkarrak ere egin ziren. Orain konponduak dira arazoak. Estrategia eramateko modu desberdinen arteko trantsizio hori bizitzen ari gara. Arranguratzen nau, adibidez, EH Bilduko arduradun batzuk, behin bai bestean ez, EAJ limurtu nahian ibiltzen ikusteak. Katalunian, esaterako, jendarte zibiletik hain kalibre handiko dinamika abiatu zenez, burgesia txikia eta handia behartuta sentitu ziren subiranotasunaren trenera igotzera. Euskal Herrian ez dira baldintza horiek.\nBolivian beste herri batzuetan bezala, liderraren figura azkarra da, azkarregia ere pentsa daiteke.\nLatinoamerikan, azkenean, prozesu horietan guztietan lider bakarrarekiko dependentzia sortu da. Kasu argiena Venezuelakoa da, Chavezekin. Bera hil ondotik krisi handia gertatu zen. Erran gabe doa inperialismoa horretaz baliatu zela eta Madurori galdetu zitzaion Chavez izatea, baina hark ezin du izan. Hori oso eztabaida korapilatsua da ezkerrarentzat. Nire erantzun politikoki zuzena lidergo kolektiboen aldeko apustua litzateke, formakuntza politikoa beharrezkoa dela aipatzea... Eta hori guztia egia da, baina lidergo hauek agertzen direnean, bakarrak dira munduan: Fidel Kuban, Chavez Venezuelan eta Evo Bolivian. Evo bezalako liderrak ere behar ditugu, borroka guztiak sintetizatzeko.\nEuskal Herrian ere gisa horretako lider bat izatea ona litzateke?\nBadago bat. Arnaldo Otegi kartzelatik atera dadin desiratzen ari gara. Zergatik? Nahiz eta pentsa dezakegun zuzendaritza kolektiboa dela, Otegik frogatu du borrokak eta erresistentziak sintetizatzeko gaitasuna duen liderra dela. Arnaldo Otegi entzutean ordezkatua sentitzen zara. Ez du berak bakarrik aterabiderik bilatuko, baina une jakin batean dispositiboa da, klik egiten laguntzen duena, eta zerumuga edo proiektu bat oinarri sozial batekin sintonizatzen duena.\nEzker Abertzaleak Latinoamerikako prozesuetatik gehiago ikasi beharko luke?\nLatinoamerikako teoriko handienetariko batek, Carlos Mariateguik, beti zioen proiektu sozialista propioak sortu behar direla, sorkuntza heroikoak izan behar direla eta ez kopiak, ez kalkoak. Hori erraten zuen Latinoamerika beti Europara begira zegoenean, eta begira nola dagoen Europa orain!\n“Batzuek Europa iparraldeko herrietako sozialdemokraziari begiratzeko daukaten joera akats handia da”\nEzker Abertzaleak uste dut zortez kultura politiko heterodoxoa ukan duela, marxismotik zein askapen nazionaleko mugimenduetatik edan izan duelako. Hori aberastasuna da egungo egoerari aurre egiteko. Batzuek sozialdemokrazia europarrari (Europako iparraldeko herrietakoa) begiratzeko daukaten joera akats handia da. Beti ikas daiteke denetatik, Europako iparraldeko ezkerretik barne, baina honezkero sozialdemokrazia proiektu politiko gisa hil da, nahiz eta Podemos balore horien salbatzeko saiakera bat izan. Neoliberalismoari alternatiba eraikitzen dion munduko eskualde bakarra Latinoamerika da. Hemen eztabaidatzen da hainbeste interesatzen zaigun subiranotasunaz eta demokraziaz, baita demokrazia liberal eta burgesak ezarri zigun tranpatik harago dauden mugez ere. Gure proiektua eraikitzeko, asko dugu ikasteko, kopia izan gabe.\nGorakadan izan diren gobernu progresistak atzera doazela aipatzen da Argentinan edo Venezuelan jasandako porrot elektoralengatik. Krisian daudela uste duzu?\nMarxek erraten zuen historia uhinak bezala mugitzen dela, aitzinatzeak eta atzeratzeak daudela. Egia da gorantz joaten ari ginela, eta bat-batean atzerapenean sartu garela, Chavezen heriotzatik hona. Venezuela baino gehiago arranguratzen nau Argentinak, 1998az geroztik galtzen den lehen gobernua delako. Gainera horri gehitu zaio petrolioaren prezioa ikaragarri jaitsi dela eta lehengaien salmenta oinarri duten ekonomiek sufritu dutela.\nSubiranotasuna berreskuratu eta aberastasunak banatzeko gai izan den agertoki post-neoliberala eraiki dugun arren, ez dugu sortu ezinbestekoa den eraldaketa kulturala. Onartu behar da kapitalismoak segitzen duela hegemonia ukaiten maila kulturalean, Latinoamerikan eta mundu osoan. Orain erronka berriak izanen dira. Margoketa famatu batek zera dio: “Erantzunak geneuzkanean galderak aldatu zizkiguten”. Eta hala gertatu zaigu. Latinoamerikan proiektua eguneratzea falta zaigu, berriz ere xarmatu behar direlako orain bozka eskubidea dutenak; bozkatzen ari baitira neoliberalismoa ezagutu ez duten belaunaldiak.\nKanal hauetan artxibatua: Bolivia | Ezker abertzalea | Venezuela | Argentina | Bolivia


Hamabost euskal enpresa, Sunny Side of the Doc jaialdian - bizkaie.biz\nBizkaie! 2019-06-24 13:20 Zinemea\nBasque Audiovisual markapean aurkeztuko ditue euren dokumentalak Arroxelan.\nAurreko urteetan legez, oraingoan be bat egin dabe euskal produkzino-etxeek Frantziako Arroxela uriko Sunny Side of the Dock azoka entzutetsura joateko. Eiken klusterrak, Zineuskadik eta Etxepare Institutuak bultzatutako Basque Audiovisual izenpean egingo dabe lan.\nSunny Side of the Doc ikus-entzunezkoen alorreko topaketa garrantzitsuenetako bat da Europan, batez be dokumentalen alorrean. Urtero, 60 bat herrialdetako 2.000 profesional inguru alkartzen dira han. Banatzaile, erosle, sortzaile eta produktoreak egoten dira dokumentalak ezagutzera emon eta kanpoko merkaduetara sartzeko asmoz, baita finantzaketea lortu, lankidetzarako bazkideak bilatu eta sektoreko joera barrienak ezagutzeko be. Aurtengo edizinoa gaur, hilak 24, hasi eta 27an amaituko da.\nHorren topaketa garrantzitsuan egotea ezinbestekoa da euskal produktoreentzat, euren proiektuak nazinoarteko merkadura zabaltzeko aukera aproposa da eta. Aurten, hamabost produkzino-etxe joango dira Basque Audiovisual markapean. Era berean, marka horren erakusmahaian Eiken, Etxepare eta Zineuskadiko ordezkariak egongo dira, bisitariei azalpenak emoten. Donostiako Zinemaldiko Lau Haizetara koprodukzino foroko kideak be Arroxelan izango dira.\nErakusmahai horretan eskuratu ahal izango da euskal dokumentalen katalogoa. Aurtengo argitalpeneko 48 filmen artean, 19 amaituta lanak dira, 16 garapen prozesuan dagoz eta 13, produkzino fasean.\nBasque Audiovisual markapean azokan egongo diran 15 euskal enpresak honeek dira: Arena Comunicación, On Produkzioak, Gastibeltza Filmak, Media Attack, Sonora Estudios, Haruru Filmak-Kooperatiba, Komiki Films S.L., Pimpi & Nella Films, Emana Films, Fascina Producciones, Taui Media S.L., Maluta Films, Tentazioa Produkzioak, Sincro Producción eta Brisney S.L.


Azpeitia :: Eudel\nHasiera » Tokiko Direktorioa» Udalerriari buruzko informazioa» Gipuzkoa» Azpeitia\nIzen ofiziala: Azpeitia\nAzalera: 69,4 Km²\nIzarraitz mendigunearen babesean, Azpeitia Urola ibaiaren ezkerraldean dago, Urola-Kosta eskualdean.\nIbilbideari Loiolako San Inazio santutegitik ekin diezaiokegu, herriko toki enblematikoena baita. Eraikin barrokoa da eta erremataturiko oinplano biribila du. Halaber, Loiolatarren dorretxea ikus dezakegu, Loiolako San Inazioren jaiotetxea, hain zuzen ere. Osagai horiei guztiei esker, leku honek ospea erdietsi du nazioarte mailan.\nBisita honen ostean, Izarraitz mendigunearen edertasunari beha diezaiokegu, eta bertako eraketa harritsuek nabarmendu behar dira. Hango bideetan barrena abiatuz gero, Marikutz tumuluak eta beste hainbat txoko magiko ezagutu ahal izango ditugu. Hala, zibilizazioaren hastapenetara bidaia egingo dugu une batez.\nAzpeitiak harreman sakona izan du beti zezenen munduarekin; izan ere, oso korrida garrantzitsuak antolatzen dituzte zezen-plazan eta toreatzaile ospetsuenak izaten dira bertan. Aspaldiko usadio hau, batez ere, uztail amaieran ospatzen dituzten San Inazio jaietan islatzen da. Aukera bikaina da giro ezin hobeaz gozatzeko eta ongi pasatzeko.\nAzpeitia bisitatuz gero Loiolako San Inazio santutegitik bisita egin genezake, herriko toki enblematikoena baita.\nAzpeitiako datu estatistikoak


Produktu ekologikoak eta bertakoak: Ekolurra bereizgarriaren jaiotza | Sorland\notsaila 7, 2022 online_505n283m\nEkolurra, EAEko produktu ekologikoak ziurtatzen eta sustatzen dituen elkartea, pauso bat eman du aurrera Ekolurra bereizgarria sortuta. Bereizgarria, produktuak ekologikoak direla bermatzeaz gain, bertakoak ere direla ziurtatzen du. Pauso ausarta, baina bidezko merkataritza, osasuna eta ingurunearen zaintzaren aldeko apustua ere.\nKomunikazio estrategia bateratzailea\nEkolurraren izaerari burz aritzea osatzen duen kontseiluari buruz aritzea da. Bertan eragile publiko eta gizarte eraldaketa batzen dira; baina helburu nagusia bertakoa eta ekologikoa batzea izan da. Bereizgarriak euskal ekoizle ekologikoek bere produktuak identifikatzeko era sinisgarria eskaintzen du.\nSorlandarrok ekitaldia antolatzearen arduradun izan gara. Ekitaldiaren Eszenak sortu eta prestatu ditugu eta prentsa agerraldia kudeatu dugu.\nHorrez gain, prentsaurrekoaren hedabideen jarraipena egin dugu, bere zabalpena sustatzeko.\nPrentsa bulegoa eta ekitaldia\nBereizgarriaren aurkezpena 2021eko abenduaren 15ean egin zen, Chillida Lekun, Hernanin. Bertan, Ekolurra kontseiluko ordezkariak, diputazioetako eragile publikoak eta ekoizleak bildu ziren.\nKomunikazio euskarrien diseinua\nEkitaldia berezia izan zedin hainbat euskarri grafiko sortu ditugu, prentsa agerraldirako set-ak, roll-up korporatiboa, papergintza eta ekitaldiaren egunaren Making Off-a, adibidez.\nAza 15 sorland


“Pirotecnia Astondoa”ko gerentea\n"Euskal Herrian jende asko ibili da lanbide honetan, baina denboraz desagertuz joan dira, eta ez dute jarraipenik eduki"\n"Ez dugu datu zehatzik, baina uste dugu gure birraititea 1885 inguruan hasi zela enpresarekin”, diosku Izaskun Astondoak. XIX. mende amaiera hartan, Eustaquio Astondoak Pirotecnia Astondoa sortu zuen Areatza sorterrian. Herri berean jarraitzen du enpresak, orain laugarren belaunaldiaren esku. Izaskunek, Eustaquioren birlobak, zuzendu du enpresa azken hamabi urtean. Kontatu digunez, lehen lantegitxoa familiaren etxean bertan egon zen, harik eta istripu larri baten ondorioz Eustaquio Astondoaren errana -Izaskunen amama-, hil egin zen. Etxea ez zegoen herriaren erdi-erdian, baina hain urrun ere ez, eta azkenean bizilagunen presioek lantegia lekuz aldatzera behartu zuten. Urte askoan noraezean ibili ostean –tartetan, Izaskunen aititea, Luki, eta ondoren aita, Eustaquio, arduratu ziren enpresaz-, azkenik gaur egun dauden lekura iritsi ziren 1979an: Areatzatik Gorbeiara doan bidean, herritik irten eta pare bat kilometrora. Hantxe egin genion elkarrizketa hau urtetako tradizioa gorde duen Izaskun Astondoari.\nZergatik ipini zuen zure birraititeak piroteknia-enpresa bat?\nDenek galdetzen dute gauza bera. Gure birraititea, beste lagun birekin batera, Valentziara joan zen, baina ez dakigu ordurako suziriak egiten hasia zegoen -eta beraz gehiago ikastera joan zen-, edo ideia han sortu ote zen. Bueltakoan, lagun bakoitzak lantegitxo bana eraiki zuen, eta lanean hasi. Garai hartan, jaietan suziriak besterik ez zen egoten, eta huraxe egiten zuen gure birraititeak. Gero, aititearekin, bestelako gauzak egiten hasi ziren.\nZure familian txiki-txikitatik jakingo duzue piroteknia zer den…\nBai. Gogoan dut udan hona etortzen ginela lanera edo tiro egitera, batez ere ahizpa eta biok, nebaz ez naiz hain ondo gogoratzen. Dena dela, ez dut uste gurasoen asmoa zenik guri pentsaraztea hazitakoan negozioarekin aurrera jarraitu behar genuela. Azkenean, hala ere, beti heltzen da erabakia hartzeko unea.\nEta zu pozik al zaude hartutako erabakiaz?\nBai. Hamar urte egin nituen kanpoan hona sartu aurretik, eta uste nuen berehala hartuko nuela martxa, erraza izango zela. Gero konturatu nintzen ez zela hain erraza. Baina pozik nago, neuk hartzen ditudalako erabakiak. Arazo eta kezka iturri handia izan arren, oso gogoko dut mundu hau. Badugu eragozpen bat: inguruko piroteknia-enpresa bakanetakoa izanda, dena da berria. Orain, esaterako, Ingurugiro ISO ziurtagiria eskuratzeko ahaleginean gabiltza, baina inork ez duenez ingurugiroa landu pirotekniaren alorrean, ezin gaitu inork lagundu. Gainera, gure egitekoa ez dago Eusko Jaurlaritzaren menpe, gobernu zentralaren menpe baizik, Leherkarien Araudia hari dagokio-eta. Beraz, hemengo agintariek hara bidaltzen gaituzte, Goardia Zibila ere tartean dabil… Guztiz kontrolpean gaude.\nZu enpresarioa zara. Arlo teknikoa ere menperatzen al duzu?\nEz. Inoiz montajeren batera joan naiz, nolakoa den ikusteko, baina bestela… Baditugu horretarako propio kontrataturiko langileak, profesionalak, eta ez denak familiakoak. Daukagun beste oztopo bat piroteknia-eskola baten falta da. Ekinez ikasten da lanbidea. Hemengo langileen batez besteko adina 45 urtekoa da, eta gehienak gure aitarekin hasi ziren 15 urte zeuzkatela. 30 urteko eskarmentua daukate, eta aitarekin eta osabarekin formulak eginez hezi dira. Gero, denboraz, enpresa gehiago ezagutzen dira, liburuak irakurtzen dira…\nHiru neba-arrebetatik batek ere ez bazuen hemen jarraitu nahi, zer gertatuko zatekeen Astondoarekin?\nSeguruenik, beste piroteknia-enpresa bati saltzen ahaleginduko ginatekeen. Uste dut, baikor izanda, Valentziako enpresaren batek interesa ager zezakeela, Euskadin, eta batez ere Bizkaian, oso sendo gabiltzalako. Bezero asko daukagu Bizkaian, eta Gipuzkoan ere nahikotxo. Araban ez hainbeste. Merkatu interesgarria da.\nEta Astondoa izena? Garrantzia ematen diozu?\nBai. Urte asko dira, eta jendeak dagoeneko suziriekin lotzen du abizen hori.\nDatozen belaunaldiekin zer gertatuko da?\nNik ume bi dauzkat, oso txikiak oraindik, eta ez daukat asmorik lanbide jakin baterantz bideratzeko. Familia-enpresek arazo asko dituzte bakoitzaren ardura zehazteko orduan. Nik zortea daukat, oso trantsizio ona bizi izan dudalako aitarekin. Berak askatasun osoa eman dit, egunero etortzen den arren eta galderak egiten dituen arren. Eta ez dago familia gehiagorik. Bakarrik nago. Aitaz gain, neba eta ahizpa daude administrazio-kontseiluan (izen bat ematearren), baina askatasun osoa daukat haiekiko ere. Bestetik, ez daukagu enpresa modura gehiegi hazteko asmorik. Ezagutzen dudan piroteknia-enpresa handi guztietan –60 langile inguru- familiako gehiegi dago enpresaren egituran, eta ez da erraza familiarekin lan egitea eta bizitzea aldi berean. Arazoak dauzkate ardura banaketarekin, eta hori igarri egiten da.\n1992an sartu zinen. Zer aldaketa ezarri zenuen?\nHara, jendeak esaten du igarri egiten dela. Nik ez dakit horrela den ala ez, baina egia da gure aitak ez zituen ezagupideak ekarri ditudala, hark ez zuelako unibertsitatera joateko aukerarik eduki. Egia esan, unibertsitateak ez du hainbeste irakasten, gehiago ikasten da ekinez, baina… Nik uste dut enpresa ordenatu dudala. Orain, inor ez da ezinbestekoa.\nPirotekniak ere aurrerakuntza izugarria izango zuen urte hauetan…\nAzken hamar urteotan, hain justu. Enpresa horregatik ere aldatu da, noski. Ez litzateke bidezkoa meritu osoa neureganatzea, hamar urtetan piroteknian iraultza izan dela eta hori enpresa guztietan nabaritu dela jakinda.\nZer egiten duzue hemen, zehazki?\nPiroteknia-materiala mailatan sailkatuta dago, lehenengotik zortzigarrenera. Lehen hirurak dira erosle arruntari sal dakizkiokeenak. Astondoak egiten dituen produktuen %75 lehen hiru maila horiei dagokie: suziriak, bengalak, “urjauziak”, trakak, petardoak, suzko zezenak… Ikuskizunetan erabiltzen den piroteknia profesionaletik, berriz, zati bat hemen egiten dugu, eta bestea erosi. Italian, Valentzian… Eta jakina, su artifizial ikuskizunak egiten ditugu.\nJende asko etortzen al da erostera? Orain hemen baino ezin daiteke erosi…\nBai, piroteknia saltzeko baimen berezia behar da, armak eta leherkariak saltzeko bezala, eta Bizkaian guk baino ez dugu baimen hori orain. Igarri egiten da, batez ere Gabonzaharra hurbil denean, eta baita San Juan gaua bezalako ospakizunak hurbildu ahala ere. Dena dela, jendeak gero eta gauza gehiago ospatzen du pirotekniarekin: ezkontzak, jaiak…\nSegurtasun neurri handiak izango dituzue, noski…\nAraudi bat dago, eta horrez gain inspekzioa egiten digute aldiro. Araudia berdina da pirotekniarako eta leherkarietarako, zentzu hertsian zerikusirik ez daukaten arren. Alarma berezia daukagu, eta sartu eta irteten diren guztien datuak hartzen ditugu, ez hala nahi dugulako, araudiak hala eskatzen duelako baizik.\nZure amama hil zeneko hartaz gain, aipatzeko moduko istripurik izan al da Astondoan?\nEz. Sustoren bat, baina ez ezer larririk ez.\nEuskal Herrian bada piroteknia tradiziorik? Hau ez da Valentzia, hori argi dago.\nBada “Pirotecnia en Euskal Herria” izeneko liburu bat, Felix Goñik idatzia; oso ona da, eta Euskal Herrian izandako piroteknia-enpresa guztiez hitz egiten du. Gaur egun, gu eta Arabako Lezeatarrak baino ez gara geratzen. Haiek, enbor bakarretik, hiru adar sortu dituzte. Batak itsasontzietarako bengalak egiten ditu, eta beste biek ikuskizun-piroteknia, guk bezala.\nLiburua irakurri nuenean, nahiko harrituta geratu nintzen, nik uste baino jende gehiago ibili delako lanbide honetan. Baina denboraz desagertuz joan dira, eta ez dute jarraipenik eduki. Langileak kontratatzeko orduan, esaterako –nik ez dakit belaunaldi berrien arazoa den edo zer-, zapatuetan, domeketan eta gauez lan egin behar dela esan bezain laster, akabo. Gure ikuskizunak, begi-bistakoa denez, gauez egiten dira, eta gero batu egin behar da. Teknikariak goizaldeko hirurak aldera heltzen dira etxera.\nNoiztik botatzen dituzue su artifizialak?\nUste dut 80ko hamarkadan hasi zela gure aita.\nEz dakit ba. Egia esan, ez diot inoiz galdetu. Gure aititeak ere egiten zuen zeozer, baina gauza xinpleagoak ziren.\nBaduzue halako ospea…\nBai? Tira, ezagutzen gaituzte… Bilbon urtero egoten gara, eta Donostian bizpahiru bider egon gara. Azkenekoan, ikusleen bigarren saria irabazi genuen; ni neu behintzat, gehien asetzen nauen saria da, epaimahaiek emandakoak beti izaten direlako zalantzazkoagoak. Bilbon, urtero egon arren, ez dugu lehiaketan parte hartzen, nik aholkulari lanak egiten ditudalako udaletxerako, eta ezin da epaile eta lehiakide izan aldi berean. Donostian, gauza bera: epaimahaiko kidea naiz.\nBadira jaietan su artifizialak ipintzen dituzten herriak. Baina, merkatu nahikoa al dago?\nBai. Egia esan, su artifiziala da piroteknian irabazi gutxien ematen duen produktua, baina nahitaezkoa da ezagut gaitzaten. Gure aurkezpen-txartela da.\nAskoren ustez, su artifizialetan diru eta lan mordoa botatzen da alperrik, minutu gutxiren buruan erreta daude eta…\nBeti esaten dut gauza bera. Kontuan hartu behar da zenbat jende doan suak ikustera, eta gainera adin guztietakoak, txikienetatik zaharrenetara. Ikusle mota gehien erakartzen duen ikuskizuna da. Nire ustez, askoz garestiagoa da Rolling Stonesen kontzertu bat, jende mota bat baino ez doalako. Gainera, hemen ez dago su artifizialak ikusteagatik kobratzeko ohiturarik, Frantzian, Alemanian eta Europako iparraldeko herrialde gehienetan bezala.\nZuentzat lan handia da su artifizial emanaldi bat prestatzea, hori bai…\nLan ordu asko dira. Bilbora, esaterako, goizeko zazpietan joaten gara eta goizaldeko hiruretan edo lauetan itzuli. Horri hemen aurrez egindako lana gehitu behar zaio: diseinua, prestakuntza… Emanaldi apalagoa egiten den lekuetan, arratsaldeko hiruretarako-edo joanda, nahikoa izaten da. Eta gero, gauza askok eragiten digute. Haize gehiegi ibiltzea, batere ez haizerik ez ibiltzea… ia dena da eragozpena guretzat.\nEuria izango da txarrena…\nEz pentsa. Jaurtitzeko momentuan ez behintzat; euriak ez dio jaurtiketari eragiten. Bai, ordea prestakuntzan, ez digulako lanik egiten uzten. Guretzat, okerrena batere haizerik ez egotea da.\nSu artifizialak seguruak dira ikusleentzat?\nBai. Hara, 1997an, geu ari ginela jaurtitzen, hamar hilabeteko ume bat hil zen Gasteizen. Nire bizitzako urterik txarrena izan zen hura. Umea 200 metrora zegoen, gerora Eusko Jaurlaritzak ezarritako arauen arabera ere segurtasun distantzia baino urrunago beraz. Izan ere, istripu haren ondorioz ezarri zuen araua Jaurlaritzak. Kasualitatea izan zen 200 metroko erradio batean ume haren burura jausi izana. Nik neuk behintzat ez dakit haren aurretik istripu gehiago egon zen ala ez, baina argi dago distantzia horiek ezarri izanak lasaitasun handia eman digula guri, montajerako batez ere. Hemendik kanpora goazenean igartzen da batez ere. Zenbait lekutara joan garenean, biharamunean deitu diegu berriro ez garela itzuliko esateko, montajea egiten ari ginela jendea handik zebilelako. Gu lanean gaude eta ezin gara zaintzen egon inor zigarro batekin ez igarotzeko edo ume batek zerbait ez hartzeko. Euskadirako araua egin zenetik, ni askoz lasaiago nabil.\nNola hartzen zaituztete Euskal Herritik kanpo?\nBegira, aurten Tarragonara joango gara. Gustatu egiten zaie, penintsulako iparraldeko tradizioa desberdina delako. Hemen suziria erabiltzen da gehiago, eta Mediterraneoan, berriz, karkasa. Han aspaldi utzi zioten suziria erabiltzeari, sute arriskua zela eta. Tarragonan egon ginen aurreko aldian bigarren saria irabazi genuen eta askok zorionak eman zizkiguten. Gainera, ez gara hangoak bezain zaratatsuak. Eurek ni emakumea izateari egozten zioten hori, sentiberatasun handiagoa dugulakoan eta abar, baina tira. Kontua da nik nahiago dudala kolorea zarata baino, ikusleek burrunba atsegin dutela onartzen badut ere. Horregatik, bien arteko nahasketa egiten dugu. Eta horregatik deitu digute berriro aurten joateko, ez dugulako valentziar batek eskaintzen duen gauza bera eskaintzen. Hala ere, badugu haien eraginik. Mediterraneoko suak erreferentea dira ikuskizun guztietan.\nErraza da berrikuntzak ezartzea?\nPosible da. Formak, konbinazioak… Artifizioei eurei dagokienez, dena ikusi dugula uste dut, eta orain kalitatea da gakoa, beste ezer baino. Diseinuan, nork bere ukitutxoa ematen dio, eta hortik datoz aldeak.\nDiseinatzen dena bat etortzen da gero gertatzen denarekin?\nNormalean bai. Jakina, guk hutsari begiratzen diogu gehiago, eta beti egoten da ondo ateratzen ez den zerbait, baina uste dut ikusleak ez direla ohartzen, hutsa oso agerikoa ez bada.\nEuskal Herrian, su artifizialen ikusleak adituak al dira?\nNire ustez bai. Bilbo eta Donostia eskola onak dira, eta baita Gasteiz ere orain, nazioarteko erakustaldia antolatzen dutenetik. Niri su artifizial mota asko gustatzen zait, baina su italiarrak ikusten baditut, italiarrak izan behar dira, eta japoniarrak ikusten baditut japoniarrak izan behar dira. Ikusleak oso urduri jartzen dira ekialde urruneko suak ikustean, astirotsuagoak direlako. Baina japoniar batek jaurtitzen duen ale bakoitza zoragarria da teknikaren ikuspuntutik. Uste dut ikusleak ulertzen eta bereizten hasi direla. Ni, gainera, nahiko tematia naiz; leku askotatik deitzen didate honetaz hitz egiteko eta beti esaten dut ulertu egin behar dela valentziar bat eta japoniar bat ez direla gauza bera.\nEta zein eskola nagusitu da Euskal Herrian?\nJendea zuhurra da piroteknia erabiltzen duenean?\nEz. Gabonetako debeku handietarako erabiltzen duten argudioetako bat istripu kopuru handia da. Istripu txikiak, jakina. Horien %99,99 txarto erabiltzean daukate jatorria. Alkohola edaten da, ez dira erabiltzeko arauak irakurtzen… Produktuak akatsen bat eduki dezake, noski, gu ez gara perfektuak. Baina niri kontatu dizkidaten istripu guztien zergatia erabilera desegokia izan da. Gauzak atzamarrez hartu direlako, jaurti duena mozkortuta zegoelako eta auskalo zeren kontra jaurti duelako… Begirune handixeagoa eduki beharko genuke bolborarenganako.\nBilbon jaioa izanagatik, Izaskun Astondoa, hiru neba-arrebatan zaharrena, arratiar petoa da: elkarrengandik oso hurbil dauden Areatza eta Artea herrien artean banatu du bere bizitza. Enpresa-ikasketak egin zituen Deustuko Unibertsitatean, eta amaitu ostean aitari esan zion familia-enpresatik kanpo egin nahi zuela lan. “Antza, aitak pentsatu egin zuen nire nebak kimika ikasi eta beraren oinordekoa izango zela enpresan, baina nire nebak informatika ikasi zuen”. Beste ahizpak medikuntza ikasi zuenez, aitak Izaskuni proposatu zion pirotekniarekin aurrera jarraitzea, baina hark uko egin zion lehen aldian. Oposaketak gainditu eta Eusko Jaurlaritzan hasi zen lanean. Azkenik, 1992an sartu zen familiaren enpresan. “Aitak zaharregi iritzi zion bere buruari lanean jarraitzeko, eta hordagoa bota zidan. Garai hartan, ni ez nenbilen oso gustura neure lantokian, eta azkenean onartu egin nuen”. Bere burua gerente izendatu zuen Izaskunek, eta horretan dirau. Gainera, Espainiako Piroteknia-Egileen Elkarteko presidentea da, Bilboko Udaletxerako aholkulari lanak egiten ditu pirotekniaren alorrean eta Donostiako Aste Nagusiko su artifizial lehiaketaren epaimahaiko kidea da.\nInicio > EM 264 > Elkarrizketa


Iraileko zerga-bilketa likidoa 2.009 milioi eurokoa izan da, iaz baino % 10,77 gehiago\nRecaudación líquida tributaria\nIraileko zerga-bilketa likidoa 2.009 milioi eurokoa izan da, iaz baino % 10,77 gehiago ostirala, 2014.eko urriak 10\nDatuak hobetu dira, funtsean, BEZarekin gehiago bildu delako zuzeneko kudeaketaren bidez eta Estatuarekin egindako doikuntzengatik\nIrailera arte batutako Nafarroako zerga-bilketa likidoa 2.009,7 milioi eurokoa izan da, 2013an aldi berean bildutakoa baino % 10,77 gehiago.\nZuzeneko zergetan, PFEZaren datuek egonkor jarraitzen dute % 0,34ko jaitsiera arin batekin. Gainerakoek zerga-bilketa txikiagoa dute. Haietatik guztietatik nabarmentzen dira, beren zenbatekoengatik: Sozietateen gaineko Zerga, 79,7 milioi euroko bilketarekin (% 16,27 gutxiago); eta Oinordetza eta Dohaintzen gaineko Zerga, 38,6 milioi euroko bilketarekin, hau da, 2013an bildutakoaren aldean, erdia baino gutxiago.\nZerga-bilketan izandako aldaketa nagusia BEZan dago. Zuzeneko bilketa igo da (+% 1,19); itzulketak jaitsi dira (-% 8,27); eta doikuntzaren bidetik BEZaren diru-sarrerak bikoiztu (+% 115,28). Horrenbestez, BEZaren zerga-bilketa likidoa 772,8 milioi eurokoa izan da irailean, 2013an aldi berean bildutakoa baino % 81,19 gehiago.\nAldiz, Zerga Bereziengatik egindako diru-bilketak % 22,12 egin du behera, nahiz eta zuzeneko kudeaketagatik bildutakoa % 2,60 baino jaitsi ez den. Kopuru handiagoko Zerga Berezien diru-bilketak ondorengo aldaketak izan ditu: alkoholagatik, 6,6 milioi euro gutxiago bildu da (-% 17,8); hidrokarburoengatik,8,5 milioi euro gutxiago (-% 4,5); eta, tabakoagatik 8,5 milioi euro gehiago bildu da (% 8,84).\nOndare Transmisioek, Dokumentatutako Egintza Juridikoek eta aseguru-primek aurreko urteko oso antzeko zerga-bilketa batzen dute. Igoera txiki bat izan da tasetan bildutako zifretan (8,07 milioi euro, % 3,08 gehiago) eta baita errekargu, isun eta atzerapenen zifretan ere (16,03 milioi euro, % 9,9 gehiago).\nGuztira, irailaren 30era arte pilatutako zerga-bilketa likidoa 2.009.753.938 eurokoa izan da. Iaz, aldi berean bildu zena baino 195,48 milioi euro gehiago da, eta horrek % 10,77ko aldaketa dakar.


OSALANek Lea Artibai Ikastetxeak prebentzioaren alde eginiko lana goraipatu du — TUlankide MONDRAGON\nOSALANek Lea Artibai Ikastetxeak prebentzioaren alde eginiko lana goraipatu du\nOSALANek (Lan Segurtasun eta Osasunaren Euskal Erakundea) pasa den ostiralean, maiatzak 9, Lea Artibai Ikastetxeak prestatutako lan segurtasun eta osasunaren gaineko erakusketa iraunkorraren aurkezpenean parte hartu zuen. OSALANeko Zuzendari Nagusiak, Izaskun Urien Azpitartek, hezkuntza zentroak etorkizuneko profesionalak hezitzeko orduan, prebentzioarekin duen konpromisoa eta honi lotuta garatutako lana goraipatu du.\nInaugurazio ekitaldian OSALANeko ordezkariak eta Lea Artibai ikastetxekoak egon ziren.\nLea Artibai Ikastetxeak 2007tik OSALANekin kolaboratzen du, hezkuntza bultzatzeko eta gizartearen gune guztietan lan osasunaren mezua zabaltzeari laguntzeko. Belaunaldi berriei prebentzioaren mezua helarazteko Lea Artibai Ikastetxeak, OSALANen babesarekin, aurrera eraman duen dibulgaziozko lan didaktikoa zentroak aurkeztu duen erakusketa iraunkorrean geratu da isladatuta.\nHelburua, lan arriskuen prebentzioan gaztetxoak hezitzeko baliogarria den material didaktiko zabala garatzea da.\nInaugurazio ekitaldian, OSALANeko Izaskun Urien Azpitarte, zuzendari nagusiak aipatu zuen, "prebentzio hezkuntza sustatzeko gure esku dauden tresnak eskeintzea da gure funtzioa, ezagutza lan segurtasunaren funtsezko oinarria baita. OSALANen prestakuntza prebentiboa funtsezkoa dela uste dugu, seguritate eta osasun egoera hobeagoak lortzeko eta lan ezbeharren kontra egiteko ezinbestekoa. Prebentzioko prestakuntza eraginkorra eskeintzeko guztion inplikazioa eta kolaborazioa beharrezkoa da, baita hezkuntza sistemarena ere".\nLan arriskuen prebentzioari lotutako hezkuntza lanaren ildoan, ikasleei egokituta eta zuzendutakoa, OSALANeko Zuzendari Nagusiak, Izaskun Urien Azpitartek Lea Artibai Ikastetxeak garatutako prebentziorako ekimen didaktiko honen zabalkuntza indartzeko dituen planak aurreratu zituen. Horretarako, dagoen material guztia digitalizatzeko asmoa du, interneten bidez publikatzeko, OSALANen web orrialdearen bitartez, www.osalan.net. Arriskuen prebentzioko “Gazte Txokoa" sortzeko proiektua, hain zuzen ere. Lea Artibai Ikastetxeak Lan Segurtasun eta Osasunerako Euskal Erakundearen kolaborazioarekin sortutako material didaktikoa eta etorkizunean sortzen den materiala eskuratzeko ate digitala.\nPrebentzioko kulturan hezitzea da helburua eta etorkizuneko proiektuari jarraipena ematea, gizartean prebentzioko kontzientzia ezartzeari laguntzeko sarearen bitartez ere, gazte sasoitik hasita. "Horrela, garatu dugun lan guztiaren hedadura handitzen da, internetaren leihoari esker prebentzio hezkuntzaren mezua ikasgeletatik urrunago eraman ahal izango dugu. Belaunaldi berriak lan segurtasun eta osasuna bermatzeko beharrizanaren gainean kontzientziatzea, epe ertain eta luzera, lan arriskuen prebentzioa lortzea da. Izan ere, gaur egungo ikasleak biharko langileak dira" nabarmendu zuen OSALANeko Zuzendari Nagusiak.


Ondasun hipotekatuaren gaineko exekuzio-demandari aurka egiteko idazkia\n224.ONDASUN HIPOTEKATUAREN GAINEKO BETEARAZPENEKO DEMANDARI AURKA EGITEKO IDAZKIA\nNi,...prokuradorea... jauna/andrea, auzitegietako prokuradorea, honako honen izenean eta ordezkaritzan ari naiz: YY jauna/andrea (alderdiaren gainerako datuak jasota daude zuzentzen ari natzaion Epaitegian, .../... auto-zk.arekin bideratutako ... prozeduran). Epaitegian agertzen naiz eta, Zuzenbidean bidezkoen den moduan, DIOT:\nIdazki honen bidez, AURKA EGITEN DIOT ondasun hipotekatuen gaineko betearazpen-demandari. Demanda XX jaunak/andreak sustatu zuen –bizilekua: ...–,...herria+(e)ko... Jabetza Erregistroan, ... liburuan, ... liburukian, ... folioan inskribituta dagoen ondasun hipotekatuaren gainean. Horretarako, ondorengoetan oinarritzen naiz.\nBIGARRENA.- Ez nago ados aurkako alderdiak azaldutako bigarren egitatearekin.\n...data+(e)an..., ezereztu egin zen aipatutako ondasun higiezinaren gaineko hipoteka, zorra ordaindu egin baitzen. Horren egiaztagiri dugu ordainketa-gutunaren eskritura publikoa.\nVIII.- Kostuak. Kostuak aurkako alderdiari ezarri behar zaizkio, Prozedura Zibileko Legeko –PZLko– 561. artikuluari jarraiki.\nEPAITEGIARI ESKATZEN DIOT: eman ditzala aurkeztutzat idazki hau, agiriak eta kopiak, eta onar ditzala. Eman dezala AURKA EGINDAKOTZAT betearazpen-demanda,...herria+(e)ko... ... kalean kokatutako eta...herria+(e)ko... Jabetza Erregistroan, ... liburuan, ... liburukian, ... folioan inskribitutako ondasun hipotekatuaren gainekoa. Egoki diren legezko izapideak egin ondoren, eman dezala autoa, betearazpena largestea erabakitzen duena.


Lanerako buelta errazago egiteko gomendioak — TUlankide MONDRAGON\nLanerako buelta errazago egiteko gomendioak\nPertsona asko bueltatu dira irailean lanera, abuztuko oporren ondoren. Osarteneko Osasuna eta Ongizatea Zerbitzutik aipatzen den bezala, egokitzapena poliki-poliki egin behar da.\nHasi da iraila eta berarekin lanera itzultzea tokatzen da. Atseden hilabetearen ondoren, asko dira trauma edo estresa sufritzen duten pertsonak. Hala ere, Iñigo Garatxena, Osarteneko Osasun eta Ongizate Zerbitzuetako arduradunak adierazten duen bezala "pertsona gehienok aste batean edo bitan egokitzen gara laneko erritmora baina badira beste kasu batzuk, larriagoak, hilabete bat edo bi behar izaten dituztenak".\nEgokitzapena errazagoa egiteko garrantzitsua da aholku batzuk kontuan izatea, hala nola: lanean hasi baino egun batzuk lehenago goiz jaikitzea, ariketa fisikoa praktikatzea...\nOsartenek, prebentzio-zerbitzu mankomunatu bezala, bideo bat argitaratu berri du, laneko zereginetara ahalik eta hobeto egokitzeko aholkuekin. Bideoaren hasieran aipatzen da "garrantzitsua dela ilusioz ekitea, egunero baitugu nor garen eta nolakoak garen adierazteko aukera". Eta gaineratzen da "garrantzitsua dela osasungarriak diren ohiturak hartzea hasiera hasieratik".\nEgia da, Osartenek enpresa barruan ere ohitura osasungarrien plana duela martxan eta testuinguru honetan, langile guztiek egiten dituzte egunero hainbat ariketa, besoak, lepoa, bernak... tonifikatzeko.


Gutxieneko soldataren igoera Espainian, aldaketarako ezinbesteko urratsa | Autogestioa\n← Estatistikak: zerbitzuen ekonomian dantzan\nAbstentzioaren mamua →\nPosted on 2018/12/17\tby Endika\nGaurkoan gutxieneko soldataren igoera Espainia ekarri dezakeena aztertu dute, Endika Alabort Amundarain eta Jon Bernat Zubiri Reyk. 900 euroko gutxiengo soldatak zenbait eztabaida mahai gaineratu ditu. Kointura atalean Latino Amerikara begira jarri dira. Krisitik irteteko bide okerra erakusten dute Amerika Latinaren doikuntza politikek. Saioa bukatzeko Euskal Herrira etorri eta NH hotelean eta Barcelo hoteleko langileen esplotazioa egoera aztertu dute Aiala Elorrietarekin batera. Aiala Elorrietak Bilboko bi hoteletan ematen ari den lan gatazka aztertu du, jatorri anitzeko emakumeek soldata duin bat exijitzen ari baitira azpikontratazio garai hauetan. Bilbo munduan zehar saldu den momentu beran, MTV zela eta, langile hauek garbitzen duten gelako 2,5 eurotik behera ordaintzen baitzaie.\nKoiuntura : Gutxieneko soldataren inguruko zenbait apunte teoriko eta politiko\nEgitura : Latindar Amerikaren “hamarkada galdua”: berriro errepikatuko al da?\nArgia : Euskal kellyak\nBilbo Hiria Irratiko audioa, Hordagon artikulua eta Argian artikulua\nGutxieneko soldataren inguruko zenbait apunte teoriko eta politiko\nPolitika mugiarazteko aroa abiatu dute alderdi ezkertiarrek. Agenda sozial eraldatzailerako eta plurinazionalitaterako gutxieneko neurri askatzaileen beharrean gauden honetan, Raxoi botatzeko urratsa amankomunean egin zuten indar nagusiak zenbait akordio iraudikatzen hasi dira. Aurrekontu Orokorrak negoziatzeko tartea mahai gaineratu zuen Espainiako Gobernuak urrian, Podemosekin lortutako itunaren aurkezpenean. Lan arloko hainbat neurriren artean, gutxieneko soldata gordina 900 eurora igotzea aurreikusi dute, urtean 14 ordainketetan banatuta. Horrela, eragile sozialak 2020rako urteko 14.000 eurora ailegatzeko hartutako konpromisoari bultzada eta orokortasuna emateko aukera ireki dute. Osagarrien eta zuzenbide-arauen inguruko eztabaida piztu du aurreikusitako neurri honek, eta aste honetan beste urrats berri bat eman du Kongresuak hobekuntza hau gauzatzeko.\nArlo teknikoen eta lehia politikoaren gorabeherak direla eta, eztabaida teoriko sakonak ekarri ditu neurri hau adosteak. Eta jakin badakigu nolakoak diren plazaurrean agertzen diren desadostasun teorikoak: bakoitzak bere marko propioari lege aldaezin moduan eusteko ohitura izaten du, beste askorentzat onargarriak ez diren argudioak lau haizeetara zabalduz. Gutxieneko soldatak langabezia areagotuko duela izan da klasikoenen artean entzun dugun argudio (neo-)klasikoena. “Lan merkatuan” konpontzen dituzte lan harremanetako arazoak ekonomilari neoliberalek, errenta guztien, eta batez ere baxuenen, igoerak duen eskari efektua albo batera utziz. Bizi-baldintzekiko eta banaketa-gatazkarekiko loturak gutxietsiz, ekoizpen kostua baino ez da haientzat soldata, eta lanaren kostua igotzearen aurka agertzen direnean, landun kopuruari eustearen aldeko moduan agertzen dira, ekonomilarien lege eztabaidaezina dela argudiatuz.\nEzinbesteko urratsa da soldaten igoera eredu ekonomikoa eraldatzeko. Kapitalismoaren banaketa-gatazkatik haratago, iraunkortasun ekologikoa eta ekoizpenaren norabidea eta baliabideen jabetza ezbaian jarri behar ditugu ere\nAkats horren kontra borrokatzen dute sarritan ekonomilari kritikoek, soldataren ezarpenaren eta landun kopuruaren arteko lotura ezbaian jarriz. Keynesiarrek diotenez, lan kargaren ondorioz kontratatzen dute enpresariek, ez arau sozialen bidez ezarritako soldataren neurriaren arabera. Marxisten arabera, soldataren ezarpenak etekinak ditu itzalpean, hor bai kokatzen dela banaketa-gatazkaren gakoa. Gutxieneko soldata igotzerakoan ez dira hainbeste landun kopurua eta kontratu kopurua arriskuan daudenak, baizik eta ondasun eta zerbitzuen merkatuan saltzeko aukerak (nork erosten ditu ekoiztutakoak, gehiengo langileak ez bada?) eta klase sozialen arteko lehia da eztabaida honen muina.\nDenbora osoko lanen gutxiengo soldatetatik haratago, premiazkoa da baita gatazka honetatik kanpo geratzen diren arazoak konpontzea. Emakumeen heren batek lan partzialetan dagoen garai honetan, lan harremanak sortzen dituzten ezinegonak konpontzeko beste neurri batzuk dira hartu beharrekoak, emakumeen lan baldintzetan eta soldaten arloan areagotu den arrakala ixtearen beharra nabarmenduz. 864 euro baino gutxiago jasotzen dute bi milioi lagilek Espanian, eta 2019an gehiengoaren soldata igotzeko joera gailendu dadin espero dugu, bereziki emakumeen eta eskasia material duen ororen egoera hobetuz.\nDos millones de asalariadas cobran menos de 864 euros al mes\nKrisia atzean uzteko, gutxieneko soldatak baino, soldata guztiak igotzea beharrezkoa dela dio Jorge Uxo ekonomilariak, azken ureetan geratu den “hamarkada galduan” Espainiako ekoizpen harremanen produktibitatearen eta soldataren arteko aldentzea salatuz. Larria da epe horretan soldatek BPGarekiko galdu duten tartea hain handia izatea, eta, langileen bizi-baldintzetatik haratago, sistema kapitalista eta patriarkal honek sortzen duen etengabeko krisiaren adierazle moduan hartu ditzakegu. Suspertzea sarritan goraipatzen dute azken bolada honetan, Europar Batasunaren krisialdiaren bukaera dekretatuz. Baina bada nahiko etekinak eta salmentak berreskuratu izana, ez bada gehingoaren onurarentzat eraikitako irtenbidea?\nEmakumeak dira krisia eta susperraldi kaskar hau gehien sufritzen dutenak, baina etorkin eta gazte oro ere bada testuinguru berri honen inposizioaren aurrean materialki eta espiritualki bortxatua. Oso larriak dira azken urteetan gazteen lan baldintzetan garatu egin izan diren murrizketak, eta soldata errealetan beherakada nabarmena jaso dute gaurko gazte eta ez hain gazteek, aurreko belaunaldikoekin alderatuta.\nGutxieneko bezain ezinbesteko urratsa da soldaten igoera, eredu ekonomikoa eraldatzeko bidean jarri beharko genukeen bitarteko nagusienetariko bat. Baina ez da banaketa-gatazka kapitalismoaren arazo bakarra, iraunkortasun ekologikoa eta, batez ere, ekoizpenaren norabidea eta baliabideen jabetza da ezbaian jarri beharko genukeena. Bernard Friotek esaten duen moduan : “klase agintariek bizi baldintzen, eskubideen eta zerbitzu publikoen kaskartzea ez den bide bat proposatzeko ezintasunak, elkarrekin eraiki beharko genukeen etorkizunaren faltan, Europako herrialdeen matxinada egitera eramango gaitu”. Ea ba.\nLanaren Ekonomia Bilbo Hiria irratian.\nLatindar Amerikaren “hamarkada galdua”: berriro errepikatuko al da?\nFinantza krisiak: berrirotzen den patroia\nHego Amerikan krisiak behin eta berriro errepikatu dira eta badirudi krisi ziklo berri baten aurrean gaudela. Banku –krisiak, kanpo zorrari lotutako krisiak, ordainketa-balantzaren krisiak, hots, finantza krisiak, ohikoak izan dira ia herrialde gehienetan. Krisi mota hauek, nazioarteko finantza-zikloei loturik dauden kapital sarrerekin lotuta daude: 1873koa, Depresio Handia (1930ko hamarkada), 80 hamarkadakoa eta 1997koa, gaur egungo Errezesio Handia kontuan hartu gabe.\nHala ere, 1980 eta 1990 urteen artekoa izan zen okerrena. Herrialde multzo honen BPG mundu mailako BPGaren batez bestekoarekiko %121 izatetik %98ra pasatu zen. Herrialde garatuek biztanle bakoitzeko BPG zuten mailarekin alderatuz, Latindar Amerika hauen %34 izatetik %26ra pasatu zen. Antzekoa izan daitekeen beste epe bat 1998 eta 2003 urteen artekoa izan daiteke; dena den, honen talka murritzagoa izan zen.\n80 hamarkadako krisiak eskualdeko 18 herrialdetan eragina izan zuen. Depresio Handiarekin alderatuta, nazioarteko instituzio ugari zeuden, baina honek ez zuen onik ekarri, nazioarteko instituzio hauen eginkizuna herrialde hauek zorra ordaintzera eta errezesioa bultzatzen zuten politika markoekonomikoak aplikatzera behartzea izan baitzen.\nGrafikua : América Latina: crisis económicas (nº de países), 1820-2008\nIturria: La crisis latinoamericana de la deuda desde la perspectiva historia, CEPAL, 2014\nZorraren krisiaren aurrekariak\n1930 hamarkadako krisia atzean uzteko, Estatuak gidatutako industrializazio eredu bat jarraitu zuten. Neoliberalek eredu hau kritikatu zuten, diziplina ekonomiko eza eta muga-sari handietan oinarritzen zelako, estatuaren parte hartzen handia eskatzen zuen eredua zelako ezkerrak, aldiz, ereduak kanpo dependentzia gainditzen ez zuelako eta gizarte egitura zaharrak apurtzeko balio ez zuelako kritikatu zuen.\nKritika neoliberalak aztertzen baditugu, diziplina eza makroekonomikoa ez zen hain orokorra izan: Argentina eta Brasil diziplina markoekonomikoa gutxien zutenak izan ziren; inflazioaz ari bagara, tasa normaletara bueltatzea oso arin lortzen zen. Gastu publikoa handituz joan zen urte tarte horretan (1950-1980), Estatuak BPGan zuen pisua bikoiztu zen, %12tik %22ra. Hala ere, pisu handitze hau zergen bitartez finantzatu zen, Estatuen defizit publikoa %1-%2 artean mantenduz. Kanpo desorekak ohikoak ziren mundu osoan: arazo nagusiena 1974 eta 1980 urteen artean eman zen, hazkundea murriztu baitzen baina kanpo desoreka horiek ez. Adibide moduan, Brasil “Asiako Tigreekin” alderatzen zuten. Krisia piztu zuen fenomenoa kanpo finantzaketa lortzeko erraztasuna izan zen, Depresio Handiko garaietatik hau lortzea oso zaila izan baitzen.\n70eko hamarkadan, banku handiek gidatuta, nazioarte mailan finantzaketa-moduak erraztu ziren, mailegu hauen interes-tasak bankuen arteko merkatuei lotuz. Banku handien arteko lehia oligopolistikoak diru kopuru handia eskaintzea ekarri zuen, merkatuaren parte hartzea mantentzeko helburuarekin. Txanponaren beste aldea kanpo-defizitaren eta defizit fiskalen orokorpena izan zen, herrialde ia guztietan hau gertatu zelarik. Horrela, bankuek gehiago arriskatu zuten, diru gehiago egiteko asmoz.\nBestetik, modan zegoen joera neoliberal bat orokortu zen: finantza merkatuen liberalizazioa, hasiera batean Estatu mailan egindakoa. Honetan Latindar Amerikako herrialdeak aitzindari izan ziren. Gainera, kapitalen ihesa saihesteko erremintak murritzak ziren, teoriaren arabera, finantza merkatuak autorregulatua izan behar baitu. Krisia gertaterakoan kapitalen ihesak etxeko ekonomietan triskantzak eragin zituzten.\nLaburbilduz, industrializazio ereduak baino, finantza sistemen ahultasunak eta kanpo Estatu ezberdinen kanpo defizitak krisia erraztu zuten; hots, arazoen jatorria makroekonomiatik heldu zen, ez Estatuak bultzatutako industrializazio eredutik.\nInflexio puntua 1979 urtearen amaieran eman zen, AEBko Erreserba federalak interes tasak handitu zituenean, barne inflazioa gelditzeko asmoz. Honek domino efektu bati hasiera eman zion.\nLatindar Amerikatik asko ikasi behar dugu, han ezarritako politikak eta neurri neoliberalek mundu osoan aplikatzeko laborategi moduan funtzionatu baitute; baita ere neurri hauek gainditzeko ze bideak jarraitu duten\nInteres tasak handitzerakoan, Latindar Amerikako hainbat herrialdek ezin zuten euren zorrak ordaindu. Honi gehitu behar diogu lehengaien prezioen gainbehera, ekonomia askoren oinarria. Bi faktore hauek 25 urtez iraun zuten, hau askotan aipatzen ez bada ere. Historikoki, inoiz ez ziren nazioarteko interes tasa altuak hain epe luzean mantendu, ezta truke harreman negatiboa eman.\nCarlos Díaz-Alejandro ekonomistak esan zuen moduan, errezesio larri baina kontrolatzeko posiblea zena garapen krisi larri bat bihurtu zuten, nazioarteko finantza arauen aldaketa bat eta errezesioa sustatzen zuten politika ekonomikoak aplikatu baitziren. Agenda neoliberala (Washingtongo Kontsentsua) aplikatu zen, gero Nazioarteko Diru Funtsak eta Mundu Bankuak hainbat herrialdetan aplikatu dutena, baita Europar Batasunean ere.\nKrisiaren aurrean bi erantzun izan dira ohikoenak: eskaria bultzatzea eta indar produktiboak suntsitzea. Latindar Amerikan bigarren hau bultzatu zuten, doikuntza politiken bitartez. Zeintzuk dira hauen oinarriak? Ajuste, salario y crisis en la economía mundial liburuan aipatzen den bezala, lau ataletan sailka daitezke.\nLehenengoa, enpleguaren (eta langileen) aurkako doikuntzan oinarritzen da. Honek errentaren banaketan eragina du, langileen parte hartzea murriztuz eta garapen ekonomikotik kanpo utziz. Bigarrenez, errentagarritasun-maila berreskuratu arren, aurreko metaketa erritmora ez gara berriz iritsi, aurrezteko gaitasuna gutxi batzuen esku utziz eta inbertsio produktiboak egiteko aukerak murriztuz. Hirugarrenez, eta aurrekoaren ondorioz, irabazien logikatik kanpo dauden eremuak logika horren barnean sartzeko presioa handitzen da, pribatizazioen edo natur baliabideen arpilatzeen bidez. Eta laugarrenez, finantzen garrantzia handitzen da; honen ondorioz desarautzeko presioa handitzen da, espekulazio burbuilak sustatuz.\nHau Hamarkada Galduan zehar Latindar Amerika bizi izan da; baita ere mota honetako politikak aplikatu diren herrialdeetan. Eredu honekin, hurrengo belaunaldiek aurrekoak baino okerrago bizi dira eta, gainera, eredu kapitalista bera kolokan jartzen du beren ahultasuna bultzatuz, bideragarritasuna zalantzan jarriz. Adituak Latindar Amerikako krisia berriro aipatzen ari dira, baina gakoa betiko politika neoliberalak edo langile zein herrientzako benetan eraginkorrak diren politikak aplikatzean datza.\nAiala Elorrietak Bilboko bi hoteltan gertatzen ari den lan gatazka aztertu du, azpikontratazio garai hauetan, jatorri anitzeko emakumeak soldata duin bat exijitzen ari baitira. MTV dela eta, Bilbo munduan zehar saldu den momentu berean, langile hauei garbitzen duten gelako 2,5 eurotik behera ordaintzen zaie.\nPost hau analisia, ikuspuntuak, irratia, Orotarikoa atalean eta lanaren ekonomia laburpen hitzekin publikatua izan da. Gogokoetara gehitzeko lotura iraunkorra.


Etxarri Aranazko Udala :: Herria - Etxarri 2012\nHasiera » Herria » Etxarri 2012\nAurten, 2012 urtean, 700 urte betetzen dira Etxarri Aranatz sortu zenetik. Izan ere, 1312an, Luis I. Hutin (Frantziako Luis X.a) errege zela, Nafarroako Gobernadorea zen Enguerrand de Villiersek herri-karta eman zion Etxarri Aranatzi. Bertan Arañaz lurraldeko herrietako jenderik gehien bildu zen, herri horiek hutsik geldituz: Adia (Lizarraga), Aldaba, Araña, Arrozpide, Artola, Egiarreta, Elbegia, Elkorri, Erdozia, Lazkoz, Urkizu, Nenau, Mundiñano, Ondaz, Maiza, Mugarretxe, Illarrazugoikoa, Orgaoizua, eta Sarria (Lizarragabengoa).\nBestalde, aurten bada beste efemeride seinalatu bat: 500 urte betetzen dira Gaztelak Nafarroa konkistatu zuenetik. 1512ko uztailean, Albako dukearen tropek Nafarroako erreinuaren inbasioari ekin zioten, Sakanako pasabidetik berrena sartuta. Uztailaren 21ean Etxarritik pasatu ziren, hain zuzen ere.\nBi gertaera horiek kontuan harturik, Etxarri 2012 herri-ekimena sortu da, bi helburu nagusirekin:\n- Batetik, herritarrek memoria historikoa berreskuratzea: bai Etxarri Aranatz herriaren sorrera, eta baita 200 urte geroago Gaztelak egindako Nafarroaren konkista.\n- Bestetik, erabakitzeko eskubidearen aldarrikapena lau haizeetara zabaltzea. Oztopo guztien gainetik, argi eta garbi adierazi nahi da zer ginen, zer garen eta zer izango garen galderari herritarrok erantzun bera eman izan diogula bai orain dela 700 urte, bai orain dela 500 urte, bai gaur egun eta baita etorkizunean ere.\nBi helburuon inguruan urte osoko dinamika piztu da herrian, 2012an zenbait ekimen antolatzeko. Asmoa da garai haiek (1312 eta 1512) gerturatzeko ahalegina egitea: historia, hizkuntza, pertsonaiak, ohiturak, janzkera… Herritarrek eta herriko eragileek, nork bere esparrutik, asmo hori betetzen laguntzea da Etxarri 2012 ekimenaren nahia.\nEtxarriko udalbatzak Etxarri 2012 ekimenarekin bat egin zuen, proposamena 2011ko azaroaren 15eko Osoko Bilkuran aho batez onartuta.\nEtxarri 2012 ekimenaren aurkezpena:\nEtxarri 2012 adierazpena:\nLurrari lotu abestia:


Gai honetan, Aro Modernoaren abiapuntua aztertu eta XV., XVI. eta XVII. mendeetako gertakariei buruzko gogoeta egingo dugu.\nXIV. mendeko gerra, izurri, uzta txar eta goseteen ondoren, XV. mendetik aurrera, merkataritza eta industria garatu eta landa-ekonomia eta bizimodu hiritarra suspertu ziren, Europa osoan.\nGeografia-aurkikuntza handien nondik norakoak aztertu eta Estatu handiak nola sortu ziren ikasiko dugu.\nZenbait pertsonalitateren (errege, zientzialari, filosofo, artisten…) garrantziari buruzko hausnarketa egingo dugu, Aro Modernoko gizarte-aldaketen eragileak izan baitziren.\nAzkenik, XVII. mendeko krisiaren xehetasunak ikertuko ditugu. Izan ere, Espainiak munduko lehen potentzia izateari utzi zion, eta Frantziak eta Ingalaterrak ordeztu zuten.\nErrege-erregina Katolikoen monarkiaren sorrera-prozesua, lurralde-hedapena eta kanpo- eta barne-politikak ezagutzea.\nErreforma protestantearen ibilbidea eta arrazoiak ulertzea, eta Kontrarreforma katolikoaren ezaugarriak bereiztea.\nXV. eta XVI. mendeetako itsas espedizio handien zergatiak eta ondorioak ezagutzea.\nKarlos I.aren eta bere seme Filipe II.aren inperioen ezaugarri nagusiak zehaztea.\nXVI. mendetik XVII.era bitartean, Espainiar Inperioak zer ekonomia-oinarri nagusi izan zituen jakitea.\nEspainiar Inperioak XVI. eta XVII. mendeen bitartean izandako gainbeheraren arrazoiak ulertzea.\nErrege-boterearen (absolutismoaren) finkapenak politika-alorrean eragin zuen aldaketa-prozesuaren xehetasunak ulertzea.\nForu-erregimenaren berezitasunak ezagutzea.\nErrenazimentuko arte- eta kultura-ezaugarri nagusiak bereiztea.\nArte barrokoaren arte- eta kultura-ezaugarri nagusiak bereiztea.\nMonarkia Aro Modernoan\nKolonizazioaren ezaugarriak eta ondorioak\nEuskal Lurraldeen egoera:\nAro Modernoko artea eta kultura:\nAro Modernoko aldaketa-prozesuei buruzko galderak egitea.\nMapak interpretatzea eta iruzkinak egitea.\nLortutako informaziotik abiatuz, laburpenak egitea.\nMapetan, tokiak bilatzea eta kokatzea.\nMapa kontzeptualak interpretatzea eta irakurtzea.\nInformazioa antolatzea, eskemak eta mapa kontzeptualak eginez.\nInformazio garrantzitsua lortzea, hainbat iturritan oinarrituz: argazkietan, testu historiko eta historiografikoetan, mapa historikoetan...\nHistoriako zenbait garaitako ezaugarriak alderatzea.\nInformazioa lortzea, teknologia berriak erabiliz.\nTestu historiko errazen iruzkinak egitea.\nAro Modernoko ekonomia-bilakaeraren, gizarte-antolamenduaren eta ideologia- eta erlijio-krisiaren ezaugarri nagusiak azaltzen ditu.\nAmerikako eta beste lurralde batzuetako aurkikuntza eta kolonizazioei buruzko mapa historikoak interpretatzen ditu. Zabalkuntza-prozesu horren arrazoi eta ondorio ekonomiko eta politikoak aztertzen eta egungo zenbait egoerarekin lotzen ditu.\nEstatu modernoak sortzeko prozesuaren une erabakigarriak bereizten ditu. Espainiar monarkiaren eta inperio kolonialaren xehetasun nagusiak ezagutzen eta Euskal Herriarekiko loturak finkatzen ditu.\nEuskal Herrian Aro Modernoan izandako gertakari historiko nagusiak ezagutzen eta deskribatzen ditu. Euskal Herriko politika-antolamenduaren eta foruen funtsezko xehetasunak bereizten eta azaltzen ditu.\nEspainiar monarkiak Aro Modernoan egindako ekintzei eta izandako bilakaerari buruzko kronologia-ardatzak eta -taulak egiten ditu, eta horien guztien eta garai bereko Europako beste zenbait gertakariren arteko loturak finkatzen ditu.\nAro Modernoko arte-estilo nagusien oinarrizko iturburu nagusiak bereizten ditu, eta badaki noiz sortu zen horietako bakoitza.\nArte-alorreko iturrien aberastasun dokumentala eta historikoa balioesten du, eta badaki zaindu eta iraunarazi egin behar direla.\nHistoriako zenbait gertakariren edo egoeraren zergatiak eta ondorioak bereizten ditu.


"Herriko txistulari bihurtu naiz, txikitatik festarik festa" - Aduna - Aiurri.eus\n"Herriko txistulari bihurtu naiz, txikitatik festarik festa"\nOlatz Lasa 2020-02-11 10:00\nDenbora libre gehiegi ez duen pertsona horietakoa da Jon Ander Belamendia. Lanorduetatik at, txistu kontzerturen bat ez bada, herriko ekitaldiren bat antolatzen laguntzen aritzen da\nAdunako jaiak nahiz ekintza ezberdinak antolatzen hartu ohi duzu parte. Noiztik?\nUrte dezente dira jaiak antolatzen nabilela, oso oker ez banago jada igaro dira zortzi edo bederatzi urte. Azken finean, txistulari izanik, festaz festa ibili behar izaten dut. Herriko txistulari bihurtu naiz, txikitatik festarik festa; eta beraz, horri lotuta iritsi naiz herriko jaiak antolatzera nahiz festetan parte hartzera txistulari modura.\nBeraz, txistua izan duzu herrian parte-hartzaileagoa izateko erreminta...\nLehen Adunan instrumenturen bat ikasteko aukera bakarra txistua zen. Herriko ia ume guztiek ikasten zuten txistua, eta Loatzo musika eskola etorri zenean aukera gehiago eskaini zen. Eta geroztik, esan daiteke, instrumentu berarekin jarraitzen duen bakarretakoa naizela. Txikitatik nabil festen munduan sartuta.\nGainera, etxea plazan izanik...\nAntolatzen den festa bakoitza plazan edo plaza inguruan izaten da. Bai edo bai jakiten dugu ekintzen berri, eskolako ekintzetan, pilota partidetan, antolatzen diren edozein kultur edo kirol ekintzetan.\nEkintza horien guztien oinarrian herritarrak daude, noski...\nHerriko jaietan eta antolatzen diren bestelako ekintzetan, ekitaldirik politenak, herritarrek proposatu edo parte hartzen dutenak izaten dira. Kanpotik kontratatu genitzazke taldeak, baina dugun esperientzia da jaietan arrakastarik gehien duten ekintzak direla benetan herritarrek parte hartzen dutenak: kuadrillen bazkaria edota oilasko biltzea.\nAndoaingo Olagain Udal txistulari elkarteko kide ere bazara...\n2015ean Jose Luis Etxeberriari egin behar zitzaion omenaldia zela eta, parte hartzeko gonbidapena luzatu nien nik Adunako Axeri dantzako txistulari bezala. Hor hasi zen Olagain txistulari elkartearekin harremana. Omenaldi hartatik hilabetera, Andoainen 400. urteurrena aprobetxatuz, kontzertu bat egin zuten inguruko txistulariekin, han ere parte hartu nuen eta hor egin zidaten gonbidapen ofiziala, esan genezake, entseguetara joateko eta taldeko kide izateko. Olagain txistulari elkartearekin 2015eko abenduaren 31n egin nuen lehen saioa. Oso ondo gogoratzen dut.\nElkartearen 40. urteurrena ospatu berri duzue. Nola erantzun du Andoain herriak?\nHerriaren maitasuna eta babesa sentitu dugu. Sanjuanetan txupinazoa bota genuen. Hor ikusi zen benetan Andoainen dugun mirespena edo, herritarrek nola esaten duten Sanjuanak txistularirik gabe ez liratekeela Sanjuanak izango.


Nortzuk gara | Guangzhou Ouyan hardware Jewelry Co., Ltd.\nGuangzhou Ouyan hardware bitxien konpainiamugatua sortu zen 2010 urtean, gizonezkoen bitxiak fabrikatzen 10 urtetik gorako esperientziarekin, eraztunak, eskumuturrekoak, lepokoa wolframioarekin, herdoilgaitzekin, zeramikarekin eta titaniozko materialarekin. Beheko moq bezeroen logotipoa egiten, merkatu nagusia AEB, Europa, Egipto eta abar eta OEM / ODM, bidalketa onargarria.\nZer egin dezakegu bezeroentzat:\nEstaldura kolorea Ixarra, Urre osoa, IPG estaldura urrea, Pistola, Beltza (Ion estaldura, ez da desagertzen 3 urte barru)\nNeurria Zure eskaeraren arabera.\nLogotipoa Zure logotipoa laser bidez inprimatu al dezakezu zure eskaeraren arabera\nOntziak Barruko ontziratzea: 1pcs / opp poltsa 50pcs / Aparrezko kutxa, Kanpoko ontziratzea: 500-1000pcs / carton\nOME eta ODM Onartua\nEntrega epea 25-30 egun baieztatu ondoren\nLaginaren denbora 1-7 lanegun\nBidalketa DHL, UPS, EMS, Fedex, TNT, etab.\nOrdainketa baldintzak T / T, Western Union, Paypal.\nLaginak Laginak kalitatea probatzeko lehenik bidaltzea dago eskuragarri\nLaginaren ordena Ekoizpenaren aurretik 100% ordainketa\nBenetako ordena aldez aurretik% 30eko gordailua ordaindu,% 70aren saldoa bidali aurretik ordaindu beharko litzateke\n1. Laginaren kontrola, ez gara produktuak egiten hasiko lagina baieztatu arte.\n2. Zure produktu guztiak eskulan kualifikatuarekin egingo dira.\n3. Produktu akastunak ordezkatzeko 2% ~ 5% ondasun gehiago sortuko ditugu.\n4. Ontziratzea kolpearen kontrakoa, hezearen kontrakoa eta zigilatuta egongo da.\n1. Oso pozik gaude bezeroak prezio eta produktuen inguruko iradokizun batzuk ematen dizkigulako.\n2. Edozein zalantza izanez gero, jakinarazi iezaguzu lehenengo posta elektronikoz edo telefonoz. Horiekin garaiz aurre egin diezaiekegu.\n3. Astero estilo berri asko bidaliko dizkiegu gure bezero zaharrei.\n4. Salgaiak jaso ondoren produktuak higatzen badira, konpentsatuko dizugu gure erantzukizuna dela baieztatu ondoren.\nZer da materiala eraztunak egiteko:\n2. graduko titanioa, 316L altzairu herdoilgaitza, wolframioa, zeramika, titanio likidoa, silikona, laba arroka harria 2. graduko titanioa, 316L altzairu herdoilgaitza, wolframioa, zeramika, titanio likidoa, silikona, laba harria aukeratzeko.\nZer egin dezakegu eraztunentzako eskulanak:\nOso leundua, harea lehergailua, Matt, IPG, laserra, larrua, Karbono zuntza, gomazkoa, grabatua, galbanizatua, Epoxi (eskuz egindako lana), eraztun bat 30 eskulanekin egon daiteke.\ngizonen ezkontza bandak wolframio beltza, Ezkontzako Eraztunak Diamantea eta Urrea, Tungsteno Beltzeko Gizonen Eraztunak, Wolframio Eraztuna, Tungstenoaren eraztun tamaina 15, Tungsteno titaniozko eraztuna 8mm,


Sasiak moztu, Lazkao garbi mantentzeko - Noticias de Gipuzkoa\nSasiak moztu, Lazkao garbi mantentzeko\nm. aranburu 01.05.2021 | 01:15\nTratorearekin egin dituzte hainbat belar-garbiketa lan. Argazkia: N.G.\nlazkaoko udalak hainbat herri bide eta ingurunetan garbiketa eta mantenu lanak egin berri ditu\nLazkaoko herria sasirik eta belar txarrik gabe nahi du Udalak; udalerriaren ingurunea ahalik eta garbien manten-tzeko asmoz, hainbat lan egin dituzte egun hauetan. Urtero errepika-tzen den ekintza da, udaberriari ongi etorria ematearekin batera buru-tzen dena.\nLan horien bitartez, Lazkao eta inguruko hainbat bide eta eremu garbitu dituzte makinaz, "modu horretara, herritarrei herri atsegin, txukun eta hobeago bat eskaini ahal izateko" xedea baitu Udalak.\nGauzak horrela, honako espazioak izan dira garbitu direnak: CAF enpresatik Goierriko langaraino doan bidea, Hirutxikitik Umarkirako oinezko bidea, Anbulategitik Beasaingo Txindoki Institutorako oinezko bidea, Arizti parketik Arramaendi baserrinainoko bidea, Hirubidetik Ertzilerako bidea, eta baitaSan Prudentzio ermitatik Izar Basorainoko bidea ere; azken hau Esparru mendira igotzeko bidea denez, herritar eta inguruko askok igaro-tzen duten bidea izaten da.\nLazkaomendi eremuan ere udaberrian makinaz egin ohi diren lanak eskuzko sasi-garbiketarekin osatu ditu aurten. "Iaz arte soilik udazkenean egiten ziren lan horiek eskuz eta makinaz; aurtengoan, baina, txukunketa lan horiek indartu ditu Udalak", gehitu dute, "herriko inguruaren eta ingurumenaren zaintzaren mesedetan". Hain zuzen Atxitxe-Maizberri eta Lartxai-Abalin zatietan egin dira desbroze lanak.\nLan horiei jarraiki, halaber, Enpaundi inguruan egiten zen desbrozea, Zubierreka poligonora eta Imaz baserrirako zatiekin osatu da. Eta ingurumenarekiko apustu horretan, aurtengoan, Lartxaitik Albitxurainoko zatia ere lehen aldiz egin du aurten.\nLazkaok duen ingurune berdea eta horrek dakarren balio naturala mantendu eta zaintzea da helburuetako bat, baina baita ere herriko zein herri inguruko azpiegituren mantenua eta egoera ona bermatzea, lazkaotarrei zerbitzu hobeak dituen herri atsegin, zaindu eta txukunago bat eskaintzeko.\n566 abeltzainek 42.200 abelburu igoko dituzte larre garaietara.\nOkindegietan euskararen erabilera sustatzeko programa.


Pribatua: Erabilera erraza, Ezaugarri indartsuak On-Site Bezeroak eskuratzeko | Martech Zone\nGure bezeroetako bat aktibatuta dago Squarespace, eduki guztiak kudeatzeko sistema, oinarrizko guztiak eskaintzen dituena - ecommerce barne. Autozerbitzuko bezeroentzat, aukera bikaina duen plataforma bikaina da. Maiz gomendatzen dugu ostatatutako WordPress-ek bere gaitasun eta malgutasun mugagabeagatik ... baina Squarespace batzuentzat aukera ona da.\nSquarespace-k falta duen bitartean API eta prest dauden milioika integrazio produktibatuta, oraindik zure webgunea hobetzeko tresna zoragarriak aurki ditzakezu. Bezero bat dugu bere webgunean popup-ak sartzea bilatzen ari zena, erabiltzaileei buletinera harpidetu daitezen eskatzeko. Hemen irtenbide sendo bat aurkitu dugu privy.\nEzaugarri pribatuak barne\nArrastatu eta jaregin diseinatzailea - Aukeratu tokiko hainbat pantaila mota, hala nola popupak, pankartak, barrak, flyout-ak, kapsulatutako inprimakiak, lurreratze orriak, fitxa abiarazleak eta eskerrak emateko orriak. Zure webgunean eta markan egokitzen diren bihurketa-esperientziak erraz diseinatu ditzakezu. Edo ostalari orrialde bat eraiki dezakezu sare sozial edo ordaindutako banaketarako.\nbideratzeko - Irteera asmoaren, geografiaren, saskiaren balioa, erreferentzia bidea, gailu mota eta abarretan oinarritutako helburua.\nKupoi kodeak - Erabilera bakarreko edo kupoi masiboen kodeak konfiguratu eta agerian utzi hautapena egin ondoren. Baimendu ere erabiltzaileek telefonoan eskaintzak trukatzeko zure adreilu eta mortero denda bisitatzen duten bitartean.\nIntegrazio - Sinkronizatu kontaktu berriak denbora errealean posta elektroniko bidezko marketinarekin, CRMarekin, e-merkataritzarekin edo birbideratze plataformarekin. Integratu pribatu kanpainak lehendik dituzun lan-fluxuekin hautapen bikoitzeko, eremu pertsonalizatuetarako eta segmentuetarako laguntza.\nIntegrazioen artean Shopify, Squarespace, Magento, ecwid, Bigcommerce, Weebly, WordPress, Hubspot, Tumblr, Joomla, Zen Cart, Eager, 3dcart, Spacecraft, Mailchimp, ConstantContact, Mailerlite, Emma, Infusionsoft, Drip, ConvertKit, GetResponse, SendinBlue, ActiveCampaign, Mailigen, Soundest, Benchmark, Delivra, CampaignMonitor, ConvertKit, AWebert, Customer.io, Bizzy, Klaviyo, Drip, Bizzy, Mailup, ininbox, Mad Mimi, dotmailer, Feedblitz, Freshmail, Remarkety, Fishbowl, iLoyal, Slack eta Adroll.\nNola gauzatu zure lehen kanpaina pribatua\nHona hemen 4 minutuko ibilbidea, non Privy-k zure lehen kanpaina diseinatzeko oinarrizko urratsak azalduko dizkizun.\nWith Prezio pribatuak Gunean bistaratzeko eginbide, integrazio eta pantaila mota guztietarako sarbidea lortuko duzu prezio bakarrarekin! Privy-k eremua berdindu zuen merkatari guztientzat, merkatuko bihurketa tresna onena lortzeko aurrekontua edozein izanda ere.\nZer lortzen duzu benetan? Horrek esan nahi du tokiko bideratze arau guztiak, saskia aurrezteko kanpainak, saltzeko kanpainak, spin-to-win kanpainak, kupoi kode bakarrak, HTML kapsulatzea, diseinu elementua, A / B probak, facebook messenger integrazioak, letra pertsonalizatuak instalatzea eta kutxa konexioak zure gainerako teknologia pilarekin. "\nTags: 3dcartActiveCampaignizena emanAWeberterreferentziaBigCommerceBizzyCampaignMonitorConstantContactConvertKitCTACustomer.iodelivradotmailertantakairrikazEcwidEmmairteera intentzioaFeedblitzfishbowlFreshmailGetResponseHubSpotiLoyalInfusionsoftsarrera-ontziaJoomlaKlaviyolurreratzea orrialdeakMad MimiMagentoMailChimpMailerliteMailigenPosta elektronikoaPopupprivyRemarketingSendinBlueGurekinGaldutakoSoinuenakespazio-ontziSquarespaceTumblrWeeblyWordPressZen Cart


Amaitu dituzte auzolandegietako lanak 150 gazteek | El Diario Vasco\nSociedadAmaitu dituzte auzolandegietako lanak 150 gazteek\nAgurainen lanean ibilitako lagun taldea / Irekia\nBesteak beste, adineko pertsonei arreta emateko eta dinamizatzeko, ondare historikoa eta naturala berreskuratzeko edo bizikletan ibiltzeko bide berriak zabaltzeko lanak gauzatu dituzte, eduki sozialeko lanak eta baita denbora librea eta bestelako kultura- eta kirol-jarduerak ere\nDVDonostia Miércoles, 14 agosto 2019, 16:41\nZortzi Auzolandegitan jardun duten Euskadiko herrietatik eta beste erkidego eta Europako eskualde batzuetatik etorritako 150 gaztek euren udako egonaldiak amaitu dituzte. Besteak beste, adineko pertsonei arreta emateko eta dinamizatzeko, ondare historikoa eta naturala berreskuratzeko edo bizikletan ibiltzeko bide berriak zabaltzeko lanak gauzatu dituzte. Abuztuaren 15ean amaituko da Arabako Valderejoko Parke Naturaleko ingurumen-arloko esperientzia. Bertan, Europako hainbat lekutatik hurbildutako zenbait gaztek jardun dute.\nAuzolandegiek balio izan dute gazte-talde batzuek euren oporretako hamabost egun aterpetxetan egonaldia partekatzeko. Bertan, eduki sozialeko lanak burutu dituzte, denbora librea eta bestelako kultura- eta kirol-jarduerak egikarituz.\n«Valderejokoaz gain —etzi amaituko da—, hainbat auzolandegi ingelesez egin dira, adibidez, Aguraingoa (Araba) —Pedrokoko hezegunea eta Aguraingo ingurune berdea berreskuratzen, garbitzen eta errebalorizatzen jardun dute—; 'Lemoatx 1937' izeneko Lemoakoa (Bizkaia). Bertan, arkeologia-lanak burutu dituzte, 1936-1939 gerra zibileko ondarea eta memoria historikoa berreskuratuz», zehaztu du Eusko Jaurlaritzako Enplegu eta Gazteriako sailburuorde Marcos Murok.\nArraia-Maeztuko (Araba) auzolandegian San Ildefonso asfalto-fabrikan berreskuratze arkeologikoko lanak egin dituzte; Lekeitiokoan (Bizkaia) Uribarren Abaroa Egoitzako adineko pertsonekin dinamizazio soziokulturaleko ekintzak burutu dituzte; Sopuertakoan (Bizkaia) bizikletentzako bide bat eraiki dute; 'Taper solidarioa' izeneko Zamudiokoan (Bizkaia) gizarte-ekintzako lanak burutu dituzte; eta Bergarakoan belaunaldien arteko trukatzea egin dute Mizpirualde Egoitzan. Guztietan dibertsitate funtzionala duten gazteek hartu dute parte. Guztira, 180 gaztek eta hauen arretaz arduratu diren pertsonek jardun dute.\nLa madres de bebés nacidos por gestación subrogada acusan al Gobierno de hacer «campaña electoral» Un caballo se desploma «de agotamiento» en una prueba de tiro y arrastre en Valencia agita las redes sociales